IHP kadar inflasi kekal 3.7 peratus

KUALA LUMPUR, 24 Mac - Indeks Harga Pengguna (IHP) yang digunakan untuk mengukur kadar inflasi, kekal pada 3.7 peratus Februari lalu.Menurut Ketua Perangkawan Malaysia, Datuk Sri Dr. Mohd Uzir Mahidin, tempoh sama menyaksikan peningkatan mata indeks kepada 129.8 berbanding 125.2 tempoh sama tahun sebelumnya.Kenaikan tersebut kekal didorong peningkatan terutamanya dalam kumpulan restoran dan hotel sebanyak 7.4 peratus.Manakala, makanan dan minuman bukan alkohol naik tujuh peratus.Pengangkutan merekodkan peningkatan lebih perlahan sebanyak 3.7 peratus berbanding empat peratus pada Januari 2023, sekali gus mengimbangi inflasi daripada terus meningkat.

Selain itu, kenaikan turut didorong kumpulan hiasan, perkakasan dan penyelenggaraan isi rumah, pelbagai barangan dan perkhidmatan serta kesihatan. Perumahan, air, elektrik, gas dan bahan api lain serta perkhidmatan rekreasi dan kebudayaan masing-masing merekodkan peningkatan 1.7 peratus, manakala pendidikan mengembang 1.6 peratus. Bagi mengurangkan kos sara hidup rakyat dan meredakan inflasi makanan di luar rumah, kerajaan telah memperkenalkan inisiatif Menu Rahmah pada 31 Januari 2023.Bagaimanapun, hujan lebat berterusan sejak akhir Disember 2022 hingga Februari 2023 di beberapa negeri telah mendorong kenaikan harga makanan terutamanya sayur-sayuran.


KUALA LUMPUR, 24 Mac- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives kekal ditutup tidak diniagakan hari ini. Kontrak bagi bulan semerta April 2023, Mei 2023, Jun 2023 dan September 2023 semuanya berada pada 97.23.Jumlah dagangan dan kepentingan terbuka terus kekal sifar.Pada penetapan 11.00 pagi KLIBOR tiga bulan pendasar berada pada 3.62 %. -BERNAMA

(Niaga hadapan klibor ditutup tidak diniagakan)


Pasaran getah ditutup rendah

KUALA LUMPUR, 24 Mac- Pasaran getah Malaysia ditutup rendah hari ini berikutan petunjuk lemah daripada pasaran niaga hadapan getah serantau serta harga minyak mentah penanda aras yang rendah, kata seorang peniaga.Peniaga itu berkata prospek ekonomi dunia yang lembap disebabkan kebimbangan yang berlarutan terhadap kestabilan kewangan global turut mempengaruhi sentimen pasaran. Namun begitu, penurunan selanjutnya dihadkan oleh jangkaan yang menggalakkan untuk jualan kereta Amerika Syarikat (AS) pada Mac dan berita mengenai ekonomi China yang positif, katanya kepada Bernama.“Niaga hadapan getah Jepun dilaporkan meningkat lebih tinggi hari ini, tetapi mengalami penurunan mingguan ketiga berturut-turut berikutan peniaga bimbang mengenai prospek ekonomi global yang tidak menentu.

“Harga minyak turun hari ini, meneruskan penurunan hari sebelumnya berikutan kebimbangan potensi lebihan bekalan selepas Setiausaha Tenaga AS, Jennifer Granholm berkata untuk meningkatkan semula semula rizab petroleum strategik negara mungkin mengambil masa beberapa tahun,” katanya.Sementara itu, menurut unjuran bersama daripada JD Power dan LMC Automotive, jualan kenderaan baharu di AS dijangka meningkat pada bulan Mac dengan jumlah jualan kenderaan baharu untuk bulan itu, termasuk transaksi runcit dan bukan runcit, diunjurkan mencecah 1.33 juta unit, peningkatan 6.2 peratus daripada Mac 2022, katanya.Sementara itu, beliau berkata data daripada Biro Perangkaan Kebangsaan menunjukkan bahawa output perindustrian nilai tambah China, penunjuk penting dari segi penawaran, meningkat sebanyak 2.4 peratus tahun ke tahun dalam dua bulan pertama 2023. Ini menunjukkan bersama-sama dengan beberapa perkembangan lain keupayaannya untuk memacu pertumbuhan global.Harga Lembaga Getah Malaysia (LGM) bagi Getah Mutu Malaysia 20 (SMR 20) turun sebanyak dua sen kepada 571.5 sen sekilogram manakala lateks pukal susut 0.5 sen kepada 510.5 sen sekilogram.Pada 5 petang, harga penutup LGM untuk SMR 20 berada pada 573.0 sen sekilogram manakala lateks pukal pada 510.5 sen sekilogram.- BERNAMA


Kadar jangka pendek ditutup stabil susulan operasi BNM

KUALA LUMPUR, 24 Mac - Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional turun kepada RM51.80 bilion daripada RM52.49 bilion pagi ini manakala dalam dana Islam, mudah tunai merosot kepada RM23.01 bilion daripada RM28.59 bilion.Terdahulu, bank pusat menjalankan tiga tender pasaran wang konvensional, dua tender Qard dan dua tender repo berbalik.

Selain itu, ia telah mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada pukul 4 petang, BNM menawarkan tender pasaran wang konvensional bernilai RM51.8 bilion dan tender pasaran wang Murabahah RM23.0 bilion, kedua-duanya untuk wang tiga hari.Setakat 23 Mac 2023, Kadar Semalaman Islam Malaysia (MYOR-i) ialah pada 2.75 peratus. -BERNAMA


Cadangan skim baharu diwujudkan, instrumen tabungan deposit beli rumah

(Pengarah Penyelidikan Khazanah Research Institute, Dr Suraya Ismail)

KUALA LUMPUR, 24 Mac - Sebarang inisiatif berkaitan pemilikan perumahan pada masa depan wajar berlandaskan prinsip harga mampu milik selain komitmen bulanan mampu tanggung. Ke arah itu, Pengarah Penyelidikan Khazanah Research Institute, Dr Suraya Ismail menyarankan agar skim baharu diwujudkan sebagai instrumen tabungan deposit untuk membeli rumah. Langkah tersebut mampu membendung pembeli daripada terbeban akibat pakej bayaran pembiayaan yang panjang dengan faedah tinggi. "Pembiayaan ini eloklah berpaksikan rumah yang mampu milik harganya dan skim yang mampu tanggung bulanan. Ini prinsip baik kita kekalkan. Setelah harga rumah benar-benar mampu milik, satu skim kita menabung wang pendahuluan iaitu menabung wang deposit dari usia muda," kata beliau.

Diperkenal sejak 2011, kerajaan mengumumkan Skim Rumah Pertamaku bakal dimansuhkan bermula 1 April.Skim tersebut membolehkan pembeli rumah pertama untuk mendapat pembiayaan sehingga 110 peratus tanpa wang pendahuluan.Bagaimanapun Kementerian Pembangunan Kerajaan Tempatan memaklumkan, Skim Jaminan Kredit Perumahan dikekalkan bagi membantu rakyat memiliki rumah pertama meliputi golongan tiada pendapatan tetap dan pekerja sektor gig.


Prospek ekonomi negara dijangka terus mencabar

KUALA LUMPUR, 24 Mac - Prospek ekonomi negara bagi tempoh jangka pendek dijangka terus mencabar.Ia sejajar ramalan Tabung Kewangan Antarabangsa (IMF) dan Bank Dunia yang menjangkakan pertumbuhan ekonomi global lebih perlahan pada tahun ini.Keadaan tersebut turut dicerminkan Indeks Pelopor yang digunakan bagi mengukur jangkaan kenaikan dan penurunan ekonomi dalam purata empat hingga enam bulan ke hadapan.Menerusi kenyataan Ketua Perangkawan Malaysia, Datuk Seri Dr. Mohd Uzir Mahidin, Indeks Pelopor (IP) Malaysia menyusut 1.5 peratus kepada 108.5 mata pada Januari 2023 berbanding 110.2 mata tempoh sama tahun lalu.

Bilangan Syarikat Baru Didaftar, Import Benar Semi Konduktor dan Indeks Perusahaan Bursa Malaysia antara komponen yang menyebabkan penurunan I-P.Bagi kedudukan ekonomi semasa, Indeks Serentak mencatatkan peningkatan 4.5 peratus tahun ke tahun kepada 119.5 mata.Kenaikan disumbangkan terutamanya oleh Indeks Kuantiti Perdagangan Runcit. Bagaimanapun, perubahan bulanan IS mencatatkan penurunan disebabkan Gaji dan Upah Benar, Pembuatan dan Indeks Pengeluaran Perindustrian.


Bursa Malaysia rendah pada sesi dagangan tengah hari

KUALA LUMPUR, 24 Mac- Bursa Malaysia mengakhiri sesi dagangan pagi rendah disebabkan kekurangan pemangkin yang boleh menggerakkan pasaran.

Pada waktu rehat tengah hari, penanda aras FTSE Bursa Malaysia KLCI (FBM KLCI) susut 8.72 mata kepada 1,402.26 daripada 1,410.98 penutup dagangan Khamis.Indeks utama yang dibuka 0.15 mata lebih tinggi pagi ini pada 1,411.13, bergerak antara 1,402.04 dan 1,411.67 di sepanjang sesi.Di pasaran yang lebih luas, kaunter rugi mengatasi kaunter untung 428 berbanding 287, manakala 411 kaunter tidak berubah, 1,147 tidak diniagakan dan 11 yang lain digantung.Jumlah dagangan adalah sebanyak 1.55 bilion unit bernilai RM863.55 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata FBM KLCI kekal dalam kedudukan terlebih jual, sambil menambah beliau menjangkakan indeks penanda aras akan mengalami lantunan tidak lama lagi, terutamanya saham perbankan.“Oleh itu, kami mengunjurkan FBM KLCI meningkat dalam julat 1,410-1,420 untuk hari ini,” katanya dalam nota.Dalam kalangan saham wajaran tinggi, MISC naik dua sen kepada RM7.18, Press Metal tidak berubah pada RM4.70, manakala Maybank dan Petronas Chemicals masing-masing susut empat sen kepada RM8.45 dan RM6.76, Public Bank turun lima sen menjadi RM3. 90 dan CIMB kerugian dua sen kepada RM5.19.Bagi saham aktif, Careplus menambah setengah sen kepada 34 sen, Dagang Nexchange meningkat lima sen kepada 61 sen, Top Glove dan Fitters Diversified masing-masing tidak berubah pada RM1.02 dan lapan sen, Hong Seng Consolidated susut setengah sen menjadi 13 sen, dan Computer Forms lemah empat sen kepada 31 sen.Di papan indeks, Indeks FBM 70 menguncup 24.39 mata kepada 13,364.79, Indeks FBM Emas Syariah 36.73 mata lebih rendah pada 10,633.81 sementara Indeks FBM Emas berkurangan 50.71 mata kepada 10,286.34Indeks FBMT 100 merosot 51.33 mata kepada 9,977.84 dan Indeks FBM ACE menyusut 25.40 mata kepada 5,289.25.Mengikut sektor, Indeks Tenaga menokok 2.10 mata kepada 813.35, Indeks Perkhidmatan Kewangan susut 102.33 mata kepada 15,463.82, Indeks Produk dan Perkhidmatan Perindustrian turun 0.59 mata menjadi 166.58 dan Indeks Perladangan kerugian 50.59 mata kepada 6,718.92. -BERNAMA


Nilai ringgit rendah sedikit berbanding dolar AS

KUALA LUMPUR, 24 Mac- Ringgit diniagakan rendah sedikit berbanding dolar AS pada sesi awal hari ini kerana sesetengah pelabur dilihat mengambil kesempatan daripada nilai dolar AS yang lemah, kata peniaga.Pada 9.30 pagi, nilai mata wang tempatan menyusut kepada 4.4220/4260 berbanding dolar AS daripada kadar penutup semalam 4.4160/4200.Dalam nota hari ini, peniaga ActivTrades Dyogenes Rodrigues Diniz berkata nilai dolar AS telah turun  berikutan kenaikan sedikit dalam kadar faedah di Amerika Syarikat.“Biasanya mata wang meningkat seiring dengan kadar faedah negara pengeluar. Walau bagaimanapun, kenaikan terbaharu di AS sudah dijangkakan dan komen daripada pegawai Rizab Persekutuan (Fed) nampaknya kini membayangkan dasar monetari yang kurang ketat.“Sesetengah penganalisis sudah mula meramalkan Rizab Persekutuan mungkin menghentikan seketika kenaikan itu. Selain itu, dolar AS turut terjejas oleh data Jualan Rumah/Kediaman Baharu untuk bulan Februari, yang lebih rendah daripada jangkaan,” katanya kepada Bernama.

Sementara itu, ringgit diniagakan kebanyakannya lebih tinggi berbanding sekumpulan mata wang utama.Mata wang tempatan mengukuh berbanding euro kepada 4.7864/7907 daripada 4.8055/8098 pada penutup semalam dan meningkat berbanding pound Britain kepada 5.4254/4303 daripada 5.4379/4428 pada Khamis, tetapi susut berbanding yen Jepun kepada 3.3950/3986 daripada 3.3679/3712 sebelumnya. Pada masa yang sama, berbanding mata wang ASEAN yang lain, ringgit didagangkan lebih rendah.Ringgit menyusut nilai berbanding rupiah Indonesia kepada 288.1/288.5 daripada 287.70/288.10 pada penutup Khamis dan lemah berbanding dolar Singapura kepada 3.3293/3328 daripada 3.3278/3313 sebelumnya.Mata wang tempatan itu turut turun berbanding baht Thailand kepada 12.9765/9947 daripada 12.9562/9741 semalam dan susut berbanding peso Filipina kepada 8.14/8.15 daripada 8.13/8.14 sebelumnya.-BERNAMA


Kadar jangka pendek kekal stabil

KUALA LUMPUR, 24 Mac- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM52.49 bilion dalam sistem konvensional dan RM28.59 bilion dalam dana Islam.Hari ini, bank pusat akan menjalankan tiga tender pasaran wang konvensional bernilai RM500 juta, masing-masing untuk tujuh hari, 14 hari dan 21 hari.Ia juga akan melaksanakan dua tender Qard yang terdiri daripada tender RM1.2 bilion bertempoh tujuh hari dan tender RM400 juta selama 14 hari.

Selain itu, bank pusat akan turut melaksanakan dua tender repo berbalik melibatkan tender RM1.81 bilion selama 32 hari dan tender RM1.04 bilion untuk jangka masa 61 hari.BNM telah mengumumkan ketersediaan repo berbalik, perjanjian jualan dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menawarkan sehingga RM52.8 bilion untuk tender semalaman konvensional dan RM26 bilion bagi tender semalaman Murabahah.-BERNAMA


Kontrak niaga hadapan MSM ditutup rendah

KUALA LUMPUR, 23 Mac- Kontrak niaga hadapan minyak sawit mentah (MSM) di Bursa Malaysia Derivatives ditutup rendah pada Isnin, menjejaki kemerosotan minyak pesaing serta harga minyak mentah, kata seorang peniaga.Peniaga minyak sawit David Ng berkata MSM menjunam di bawah RM3,700 sejak Oktober tahun lepas berikutan kelemahan dalam pasaran niaga hadapan minyak kacang soya Lembaga Perdagangan Chicago (CBOT) yang turun sebanyak satu peratus semasa sesi dagangan Asia selepas penjualan semalam.Beliau berkata harga minyak juga merosot pada Khamis, menjejaki petunjuk ekonomi yang lemah daripada Rizab Persekutuan (Fed) Amerika Syarikat (AS) dan jangkaan bahawa Pertubuhan Negara-Negara Pengeksport Petroleum dan Sekutu (OPEC+) berkemungkinan mengekalkan keluaran bulan depan walaupun berlaku kejatuhan harga baru-baru ini.“Harga minyak mentah yang lebih rendah akan memberi tekanan terhadap harga MSM kerana ia digunakan untuk biofuel,” katanya kepada Bernama.Beliau berkata pasaran juga menjangkakan prestasi eksport akan berkurangan dengan sentimen global yang berubah menjadi lemah, terjejas oleh sentimen krisis perbankan di AS yang menjejaskan beberapa komoditi lain.“Kami mengesan paras sokongan pada RM3,500 satu tan metrik manakala paras rintangan pada RM3,900 setan metrik,” katanya.

Pada penutup, kontrak April 2023 jatuh RM85 kepada RM3,750 satu tan metrik, Mei 2023 berkurangan RM103 kepada RM3,645 setan metrik dan Jun 2023 merosot RM95 kepada RM3,569 satu tan metrik.Kontrak Julai 2023 pula menguncup RM85 kepada RM3,535 satu tan metrik manakala Ogos 2023 dan September 2023 masing-masig merosot RM77 kepada RM3,516 dan RM3,504 setan metrik.jumlah dagangan berkurangan kepada 75,152 lot daripada 92,687 lot pada Rabu manakala kepentingan terbuka naik kepada 195,586 kontrak daripada 193,860 kontrak sebelum ini.Harga MSM fizikal bagi April Selatan merosot sebanyak RM20 kepada RM3,980 satu tan metrik. -BERNAMA


Niaga hadapan emas ditutup tinggi

KUALA LUMPUR, 23 Mac - Kontrak niaga hadapan emas di Bursa Malaysia Derivatives ditutup tinggi pada Khamis dengan sejumlah 72 lot diniagakan.Kontrak niaga hadapan emas bagi bulan semerta Mac 2023 naik kepada US$1,978.00 setiap troy auns.

Kontrak bagi April 2023, Mei 2023, Jun 2023, Ogos 2023 dan Oktober 2023 semuanya berada pada US$1,984.80 setiap troy auns.Harga emas fizikal berada pada US$1,949.35 setiap troy auns seperti yang diterbitkan oleh London Bullion Market Association pada 22 Mac, 2023. -BERNAMA


Pasaran getah ditutup bercampur-campur

KUALA LUMPUR, 23 Mac- Pasaran getah Malaysia ditutup bercampur-campur hari ini mengambil petunjuk daripada prestasi kukuh pasaran niaga hadapan getah serantau dan sentimen yang disebabkan oleh pengumuman oleh Majlis Perniagaan Getah ASEAN (ARBC) dan Rizab Persekutuan (Fed) Amerika Syarikat (AS), kata seorang peniaga.Bagaimanapun, beliau berkata kenaikan selanjutnya dihadkan oleh ringgit yang lebih kukuh berbanding dolar US dan kerugian dalam harga minyak mentah dalam persekitaran ekonomi yang mencabar.Peniaga itu memberitahu Bernama bahawa pembeli sedang menimbang kesan pengumuman ARBC dan Fed AS untuk menilai arah pasaran.Dalam mesyuarat yang berlangsung di Singapura baru-baru ini beliau berkata ahli-ahli ARBC menyumbang kira-kira 71 peratus daripada jumlah pengeluaran getah asli (NR) dunia, ia telah menyatakan kebimbangan terhadap inisiatif kemampanan yang ditetapkan oleh pengguna NR.“ARBC telah membincangkan situasi pasaran getah asli global semasa khususnya harga getah asli yang tidak menguntungkan dan kos pengeluaran yang lebih tinggi telah menjejaskan kemampanan dan kesejahteraan pekebun kecil getah.“Mereka yakin bahawa membangunkan getah asli yang mampan harus menumpukan kepada ekonomi dan kesejahteraan pekebun kecil getah dan tidak hanya tertumpu kepada isu alam sekitar dan penebangan hutan,” katanya.

Sementara itu, beliau berkata Fed AS menaikkan kadar faedah sebanyak 25 mata asas pada hari Rabu kepada lima peratus dan mengekalkan unjurannya untuk satu lagi kenaikan tahun ini dan menjangkakan pengerusinya Jerome Powell tidak akan menurunkan kadar faedah akhir tahun nanti.Beliau juga berkata harga minyak merosot pada Khamis, menjejaki petunjuk ekonomi yang lemah daripada Fed AS dan jangkaan bahawa Pertubuhan Negara-negara Pengeksport Petroleum (OPEC+) berkemungkinan akan mengekalkan keluaran pada bulan depan walaupun berlaku kejatuhan harga baru-baru ini.Selain itu, ringgit terus melonjak berbanding dolar US pada Khamis berikutan kebimbangan mengenai prospek ekonomi global, ia telah menyebabkan ramai pelabur beralih kepada mata wang negara-negara membangun.Harga Lembaga Getah Malaysia (MRB) bagi SMR 20 meningkat 3.5 sen kepada 578.0 sen sekilogram, manakala lateks pukal susut satu sen kepada 511.5 sen sekilogram. Pada 5 petang, harga penutup MRB untuk SMR 20 berada pada 573.5 sen sekilogram, manakala lateks pukal pada 511.0 sen sekilogram.- BERNAMA


Bursa Malaysia ditutup rendah sedikit

KUALA LUMPUR, 23 Mac- Bursa Malaysia dapat mengurangkan sebahagian besar penurunan awalnya secara berturut-turut apabila ditutup rendah sedikit sebanyak 0.08% pada Khamis, dipengaruhi oleh saham perkhidmatan kewangan ekoran sentimen pasaran yang lemah.Kaunter perbankan Public Bank susut lima sen kepada RM3.95 dan Maybank kurang enam sen kepada RM8.49.Kedua-dua kaunter ini menyumbang 2.81 mata kepada penurunan indeks utama pada penutupan dagangan hari ini.Pada 5.00 petang, FTSE Bursa Malaysia KLCI (FBM KLCI) yang menjadi penanda aras pasaran turun 1.06 mata kepada 1,410.98, yang merupakan paras tertinggi hari ini, daripada 1,412.04 ketika ditutup pada Rabu.Indeks utama pasaran itu dibuka 5.07 mata lebih rendah kepada 1,406.97 sebelum mencecah paras terendah harian 1,403.55 semasa sesi tengah hari.Bagi keseluruhan pasaran, kaunter rugi mengatasi kaunter untung sebanyak 434 berbanding 468, manakala 407 kaunter tidak berubah, 964 kaunter tidak diniagakan dan tujuh yang lain digantung.Jumlah dagangan meningkat kepada 3.26 bilion unit bernilai RM2.03 bilion daripada 3.12 bilion unit bernilai RM1.89 bilion pada Rabu.Di peringkat rantau, Indeks Hang Seng Hong Kong meningkat 2.34 peratus kepada 20,049.64; Indeks Komposit Jakarta Indonesia menambah 1.20% kepada 6,691.61; Indeks Straits Times Singapura susut 0.06 peratus kepada 3,219.00; Nikkei 225 Jepun kurang 0.17% kepada 27,419.61 manakala Indeks Komposit SSE China menokok 0.64 peratus kepada 3,286.65.Peniaga berkata pasaran memberi reaksi negatif terhadap keputusan Rizab Persekutuan Amerika Syarikat (Fed) yang menaikkan kadar faedah sebanyak 25 mata asas, dan pelabur juga terus berhati-hati sebelum data Indeks Harga Pengguna (IHP) Malaysia dikeluarkan pada Jumaat.Sementara itu, menerusi nota penyelidikan pada Khamis, Malacca Securities Sdn Bhd menjelaskan pelabur mungkin siap sedia berdepan dengan lebih banyak turun naik ketara selain dijangka memilih untuk pendedahan kepada saham yang bersifat defensif dalam sektor pengguna, telekomunikasi dan utiliti.Pelabur mungkin bersiap sedia untuk lebih banyak turun naik dan kemungkinan memilih untuk mendedahkan lebih lanjut dalam saham defensif dalam sektor pengguna, telekomunikasi dan utiliti.

(Bursa Malaysia dapat kurangkan penurunan awal apabila ditutup rendah sedikit)

Antara saham wajaran tinggi Bursa Malaysia, CIMB dan Petronas Chemicals masing-masing menambah satu sen kepada RM5.21 dan RM6.80, TNB naik empat sen kepada RM9.56, Public Bank susut lima sen kepada RM3.95 dan IHH Healthcare merosot enam sen kepada RM5.82.Antara saham aktif, Top Glove melonjak tujuh sen kepada RM1.02, Careplus menokok tiga sen kepada 33.5 sen, Hong Seng Consolidated tidak berubah pada 13.5 sen, Zen Tech kurang setengah sen kepada 2.5 sen manakala Computer Forms turun 8.5 sen kepada 35 sen.Di papan indeks, Indeks FBM Emas naik 14.31 mata kepada 10,337.05; Indeks FBMT 100 menambah 12.57 mata kepada 10,029.17 dan Indeks FBM 70 melonjak 100.05 mata kepada 13,389.18.Indeks FBM Emas Syariah meningkat 44.17 mata kepada 10,670.54 dan Indeks FBM ACE FBM menokok 12.97 mata kepada 5,314.65.Mengikut sektor, Indeks Perkhidmatan Kewangan susut 80.85 mata kepada 15,566.15; Indeks Tenaga meningkat 5.16 mata kepada 811.25; Indeks Perladangan menambah 20.33 mata kepada 6,769.51 serta Indeks Produk dan Perkhidmatan Perindustrian naik 0.46 mata daripada 167.17.Jumlah dagangan Pasaran Utama meningkat kepada 2.28 bilion saham bernilai RM1.76 bilion daripada 2.04 bilion saham bernilai RM1.59 bilion pada Rabu.Jumlah dagangan waran sebanyak 433.61 juta unit bernilai RM73.54 juta berbanding 422.09 juta unit bernilai RM64.29 juta semalam.Jumlah dagangan Pasaran ACE berkurangan kepada 546.78 juta saham bernilai RM189.56 juta daripada 648.05 juta saham bernilai RM232.34 juta pada Rabu.Kaunter produk dan perkhidmatan pengguna menyumbang 302.63 juta saham yang didagangkan di Pasaran Utama, produk dan perkhidmatan perindustrian (521.04 juta); pembinaan (56.17 juta); teknologi (424.73 juta); SPAC (sifar), perkhidmatan kewangan (71.60 juta); hartanah (179.73 juta); perladangan (22.46 juta); REIT (10.33 juta), dana tertutup (sifar); tenaga (120.57 juta); penjagaan kesihatan (418.96 juta); telekomunikasi dan media (86.34 juta); pengangkutan dan logistik (25.96 juta); serta utiliti (37.89 juta). -BERNAMA


KUALA LUMPUR, 23 Mac- Ringgit ditutup tinggi berbanding dolar AS hari ini meneruskan aliran meningkatnya bagi hari keempat berturut-turut selepas Rizab Persekutuan Amerika Syarikat (Fed) membayangkan pendekatan monetari lebih longgar pada masa depan. Pada 6.00 petang, unit tempatan meningkat kepada 4.4160/4200 berbanding dolar AS daripada paras penutup 4.4530/4580 pada Rabu.Ketua Ahli Ekonomi Bank Muamalat Malaysia Bhd Mohd Afzanizam Abdul Rashid berkata sekiranya dolar AS tidak melepasi paras sokongan RM4.4099 ketika ini, paras ketahanan seterusnya dijangkakan pada RM4.3297.Fed menaikkan kadar faedah sebanyak 25 mata asas pada Rabu tetapi membayangkan dalam satu kenyataan bahawa kenaikan kadarnya telah menghampiri fasa akhir. Mohd Afzanizam berkata kenyataan Fed itu ada menyebut akan keadaan mudah tunai terhad yang akan menjejaskan isi rumah dan perniagaan. “Fed memaklumkan tentang tekanan dalam sistem perbankan Amerika Syarikat dan bagaimana ia boleh memberi impak kepada isi rumah dan perniagaan apabila keadaan mudah tunai menjadi semakin terhad.“Saya fikir ura-ura kemungkinan Fed akan melonggarkan dasar monetarinya akan memberi rangsangan pada masa depan,” katanya kepada Bernama. Beliau berkata Indeks Dolar AS (DXY) terus jatuh kepada 101.98 mata daripada paras penutup 102.346 mata semalam dan semua mata wang utama mencatatkan aliran yang sama, meningkat berbanding dolar AS.

(Ringgit terus ditutup tinggi berbanding dolar AS)

Sementara itu, ringgit diniagakan kebanyakannya rendah berbanding mata wang utama lain. Unit tempatan turun berbanding euro kepada 4.8055/8098 daripada paras penutup 4.8026/8080 pada Rabu dan susut berbanding yen Jepun kepada 3.3679/3712 daripada 3.3592/3633. Bagaimanapun ia meningkat berbanding pound Britain kepada 5.4379/4428 daripada 5.4696/4758. Pada masa yang sama, ringgit diniagakan kebanyakannya tinggi berbanding mata wang Asean. Unit tempatan mengukuh berbanding rupiah Indonesia kepada 287.70/288.10 daripada 290.10/290.60, meningkat berbanding dolar Singapura kepada 3.3278/3313 daripada 3.3363/3406 dan naik berbanding peso Filipina kepada 8.13/8.14 daripada 8.16/8.18 sebelumnya.Bagaimanapun, ringgit turun berbanding baht Thai kepada 12.9562/9741 daripada 12.9297/9506 sebelumnya. -BERNAMA


TNB lantik Abdul Razak Abdul Majid sebagai pengerusi

KUALA LUMPUR, 23 Mac- Lembaga pengarah Tenaga Nasional Bhd (TNB) meluluskan pelantikan Datuk Abdul Razak Abdul Majid sebagai  pengerusi syarikat bagi tempoh dua tahun berkuat kuasa 27 Mac, 2023.

(Datuk Abdul Razak Abdul Majid / Foto Bernama)

TNB dalam makluman kepada Bursa Malaysia hari ini berkata Abdul Razak, 72, ketika ini merupakan ahli Jawatankuasa Tindakan bagi penubuhan Pusat Tenaga Nasional sejak 2021 dan ahli Panel Penasihat Bebas, Perbadanan Sumber Petroleum Malaysia sejak 2022.Menurut syarikat itu, beliau turut dijemput oleh Suruhanjaya Tenaga Malaysia untuk mempengerusikan dua jawatankuasa (Rantaian Bekalan dan Pelesenan) sejak 2022.Abdul Razak juga memegang jawatan pengarah di Petronas Gas Bhd. - BERNAMA


Kadar jangka pendek kekal stabil

KUALA LUMPUR, 23 Mac- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM50.18 bilion dalam sistem konvensional dan RM28.51 bilion dalam dana Islam.Hari ini, bank pusat akan menjalankan dua tender pasaran wang konvensional bernilai RM1 bilion, masing-masing selama tujuh hari dan 14 hari.Ia juga akan menawarkan dua tender Qard yang terdiri daripada tender RM1 bilion bagi tempoh tujuh hari dan tender RM200 juta selama 14 hari.Selain itu, BNM telah mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan mengendalikan sehingga RM47.2 bilion bagi tender semalaman konvensional dan RM26.3 bilion untuk tender semalaman Murabahah.- BERNAMA


KUALA LUMPUR, 23 Mac- Ringgit terus meningkat berbanding dolar AS pada sesi awal dagangan Khamis selepas kebimbangan yang kian ketara terhadap prospek ekonomi global mengalihkan perhatian pelabur ke arah mata wang sedang pesat membangun termasuk ringgit, kata seorang peniaga.Pada 9.20 pagi, mata wang tempatan menambah nilai kepada 4.4370/4405 daripada dolar AS berbanding kadar penutup semalam pada paras 4.4530/4580.Menurut peniaga ActivTrades Dyogenes Rodrigues Diniz, kebanyakan pakar percaya Rizab Persekutuan Amerika Syarikat (AS) tidak akan menaikkan kadar faedahnya pada hari Rabu, memandangkan keadaan semasa sektor perbankan yang goyah.“Bagaimanapun, Rizab Persekutuan memutus menaikkan kadar faedah daripada 4.75 kepada 5.0 peratus. Ini adalah kenaikan kedua iaitu hanya 0.25 peratus yang diguna pakai oleh Rizab Persekutuan, sekali gus menandakan penurunan sistematik dalam kenaikan kadar faedah,” katanya kepada Bernama.

(Nilai ringgit tinggi berbanding Dolar AS pada sesi awal dagangan, hari Khamis)

Sementara itu, ringgit diniagakan kebanyakannya rendah berbanding sekumpulan mata wang utama.Mata wang tempatan menokok nilai berbanding pound Britain kepada 5.4531/4574 daripada 5.4696/4758 pada penutup semalam, tetapi susut berbanding euro menjadi 4.8292/8330 daripada 4.8026/8080 dan lemah berbanding yen Jepun kepada 3.3899/3928 daripada 3.3592/3633 sebelumnya.Pada masa yang sama, ringgit didagangkan bercampur-campur berbanding mata wang Asean.Mata wang tempatan menyusut nilai berbanding baht Thailand kepada 12.9931/13.0105 daripada 12.9297/9506 pada Rabu dan turun berbanding dolar Singapura menjadi 3.3406/3435 daripada 3.3363/3406.Bagaimanapun, nilai ringgit meningkat berbanding rupiah Indonesia kepada 289.10/289.50 daripada 290.10/290.60 semalam dan naik berbanding peso Filipina kepada 8.13/8.14 daripada 8.16/8.18 sebelum ini.- BERNAMA


Bursa Malaysia ditutup tinggi didorong sentimen pasaran lebih positif

KUALA LUMPUR, 22 Mac - Bursa Malaysia ditutup tinggi pada Rabu, sejajar dengan pasaran serantau susulan keadaan sentimen pasaran yang bertambah baik di peringkat global dan menjelang keputusan Rizab Persekutuan AS (Fed) berkaitan kadar faedah lewat hari ini.Pada pukul 5 petang, FTSE Bursa Malaysia KLCI (FBM KLCI) meningkat 5.49 mata atau 0.39 peratus kepada 1,412.04 daripada 1,406.55 ketika ditutup pada Selasa.Indeks utama pasaran itu dibuka 2.05 mata lebih tinggi kepada 1,408.60 sebelum bergerak di antara 1,406.51 dengan 1,413.52 sepanjang dagangan.Lingkungan pasaran adalah positif dengan kaunter untung mengatasi kaunter rugi sebanyak 497 berbanding 377, manakala 408 kaunter tidak berubah, 991 kaunter tidak diniagakan dan tujuh yang lain digantung.Jumlah dagangan susut kepada 3.12 bilion unit bernilai RM1.89 bilion daripada 3.23 bilion unit bernilai RM1.85 bilion pada Selasa.Naib Presiden Penyelidikan Ekuiti, Rakuten Trade Sdn Bhd, Thong Pak Leng menjangkakan bursa tempatan kekal berhati-hati berikutan ketidaktentuan di peringkat global terutama berhubung prospek dasar monetari.“Walau bagaimanapun, kami yakin aktiviti pembelian semasa harga murah mungkin berterusan memandangkan penilaian munasabah ke atas saham di Bursa Malaysia disebabkan kedudukan terlebih jual. Justeru, kami menjangkakan FBM KLCI bergerak dalam julat 1,410 hingga 1,420 bagi baki tempoh minggu ini,” katanya.Di peringkat rantau, Indeks Straits Times Singapura meningkat 1.53 peratus kepada 3,222.50; Indeks Hang Seng Hong Kong menokok 1.73 peratus kepada 19,591.43; Nikkei 225 Jepun melonjak 1.93 peratus kepada 27,466.61 manakala Indeks Komposit SSE China menambah 0.31 peratus kepada 3,265.75.Antara saham wajaran tinggi di Bursa Malaysia, Maybank melonjak 15 sen kepada RM8.55; Public Bank dan CIMB masing-masing menambah satu sen kepada RM4 dan RM5.20; Tenaga Nasional meningkat lima sen kepada RM9.52; IHH Healthcare tidak berubah pada RM5.88 manakala Petronas Chemicals susut tiga sen kepada RM6.79.

Antara saham aktif, Green Packet dan Hong Seng Consolidated masing-masing tidak berubah pada 4.5 sen dan 13.5 sen; Top Glove turun satu sen kepada 95 sen; Computer Forms merosot 18 sen kepada 43.5 sen dan MY E.G. susut 2.5 sen kepada 70.5 sen.Di papan indeks, Indeks FBM Emas naik 31.96 mata kepada 10,322.74; Indeks FBMT 100 menokok 29.27 mata kepada 10,016.60 dan Indeks FBM 70 menambah 1.32 mata kepada 13,289.13.Indeks FBM Emas Syariah meningkat 8.09 mata kepada 10,626.37 dan Indeks FBM ACE naik 40.63 mata kepada 5,301.68.Mengikut sektor, Indeks Perkhidmatan Kewangan melonjak 112.92 mata kepada 15,647.0; Indeks Tenaga meningkat 10.86 mata kepada 806.09; Indeks Perladangan kurang 3.14 mata kepada 6,749.18 manakala Indeks Produk dan Perkhidmatan Perindustrian turun 0.30 mata kepada 166.71.Jumlah dagangan Pasaran Utama berkurangan kepada 2.04 bilion saham bernilai RM1.59 bilion daripada 2.07 bilion saham bernilai RM1.59 bilion pada Selasa.Jumlah dagangan waran melonjak kepada 422.09 juta unit bernilai RM64.29 juta daripada 358.33 juta unit bernilai RM61.74 juta semalam.Jumlah dagangan Pasaran ACE sebanyak 648.05 juta saham bernilai RM232.34 juta berbanding 778.95 juta saham bernilai RM201.03 juta pada Selasa.Kaunter produk dan perkhidmatan pengguna menyumbang 375.12 juta saham yang didagangkan di Pasaran Utama; produk dan perkhidmatan perindustrian (507.35 juta); pembinaan (36.86 juta); teknologi (227.60 juta); SPAC (sifar), perkhidmatan kewangan (87.98 juta); hartanah (132.91 juta); perladangan (29.98 juta); REIT (66.69 juta); dana tertutup (47,000); tenaga (195.17 juta); penjagaan kesihatan (255.25 juta); telekomunikasi dan media (131.30 juta); pengangkutan dan logistik (21.38 juta); serta utiliti (28.78 juta). -BERNAMA


KUALA LUMPUR, 22 Mac- Kadar antara bank jangka pendek ditutup stabil hari ini susulan operasi Bank Negara Malaysia (BNM) yang menyerap lebihan mudah tunai daripada sistem kewangan. Mudah tunai dalam sistem konvensional meningkat kepada RM55.22 bilion daripada RM52.71 bilion pagi ini manakala mudah tunai dana Islam turun kepada RM22.61 bilion daripada RM25.78 bilion.Terdahulu, bank pusat menawarkan tiga tender pasaran wang konvensional, empat tender Program Murabahah Komoditi dan dua tender repo berbalik. BNM juga mengumumkan ketersediaan repo berbalik, perjanjian jual dan beli balik dan kemudahan murabahah komoditi bercagar bagi tempoh satu hingga tiga bulan.Pada 4 petang, bank pusat menawarkan tender pasaran wang konvensional bernilai RM54.2 bilion dan tender pasaran wang murabahah bernilai RM22.6 bilion, kedua-duanya bagi wang sehari. BNM juga menyemak semula tender pasaran wang konvensional kepada RM54.2 bilion daripada RM51.1 bilion.Kadar Semalaman Islam Malaysia (MYOR-i) berada pada 2.75 peratus setakat 21 Mac, 2023.-BERNAMA


Pasaran getah ditutup rendah, menjejaki pasaran serantai yang lemah

KUALA LUMPUR, 22 Mac - Pasaran getah Malaysia ditutup lebih rendah hari ini seiring dengan prestasi lemah dalam pasaran niaga hadapan getah serantau, di tengah-tengah ketidaktentuan global berikutan kegawatan sistem perbankan Amerika Syarikat (AS) baru-baru ini terus mendominasi sentimen.Seorang peniaga berkata pasaran juga terjejas akibat kerugian dalam penanda aras harga minyak mentah dan ringgit yang lebih kukuh berbanding dolar US. Bagaimanapun, kerugian selanjutnya dihadkan oleh keyakinan yang semakin melonjak bahawa AS akan memilih laluan kadar faedah "paling selamat" dan memenuhi jangkaan kenaikan suku mata kerana risiko jeda menyebabkan inflasi meningkat semula adalah terlalu banyak untuk ditanggung, katanya kepada Bernama.Dalam perkembangan lain, beliau berkata, berdasarkan Laporan perangkaan Getah Asli (NR) Persatuan Negara-Negara Pengeluar Getah Asli (ARPC), pengeluaran komoditi itu di peringkat global dianggarkan berkembang sebanyak 2.6 peratus kepada 1.04 juta tan, manakala permintaan global NR dilaporkan pulih pada kadar lebih pantas iaitu sebanyak 7.3 peratus kepada 1.209 juta tan menjelang Februari 2023. "Ini mencetuskan sentimen positif kepada pasaran," katanya.

Ketika mengulas mengenai harga minyak, peniaga itu berkata ia merosot lebih rendah dalam dagangan awal Asia pada Rabu apabila data industri menunjukkan satu lagi minggu peningkatan inventori dalam pengguna minyak mentah terbesar di dunia, manakala keputusan kadar faedah Rizab Persekutuan lewat hari ini juga telah mendorong langkah yang lebih berhati-hati. Harga Lembaga Getah Malaysia (MRB) bagi SMR 20 mencatatkan kejatuhan sebanyak 2.5 sen kepada 574.5 sen sekilogram, manakala lateks pukal susut satu sen kepada 513.0 sen sekilogram. Pada pukul 5 petang, harga penutup MRB untuk SMR 20 berada pada 574.5 sen sekilogram, manakala lateks pukal pada 512.5 sen sekilogram. -BERNAMA


Ringgit terus mengukuh berbanding dolar AS

KUALA LUMPUR, 22 Mac - Ringgit terus mengukuh berbanding dolar Amerika Syarikat (AS) untuk hari ketiga berturut-turut berikutan jangkaan kenaikan kadar faedah yang lebih lemah oleh Rizab Persekutuan AS (Fed) lewat malam ini malah mungkin akan wujud pengurangan pada separuh kedua tahun ini. Pada pukul 6 petang, ringgit meningkat kepada 4.4530/4580 berbanding dolar US daripada 4.4690/4715 yang disaksikan semalam.Ketua Ahli Ekonomi Bank Muamalat Malaysia Bhd, Mohd Afzanizam Abdul Rashid berkata sentimen pasaran adalah tidak konsisten dengan prospek kadar faedah AS, yang mana, niaga hadapan kadar faedah bagi kadar dana Fed menunjukkan potensi penurunan pada separuh kedua 2023."Kejadian baru-baru ini dalam sektor perbankan AS menjadi peringatan bahawa prospek masih berhati-hati dan ini menimbulkan persoalan sama ada menaikkan kadar faedah adalah langkah terbaik untuk dibuat Fed," katanya kepada Bernama. Katanya lagi, dolar AS telah melepasi paras sokongan serta-merta sebanyak RM4.4728 dan paras sokongan seterusnya berada pada RM4.4076. "Oleh itu, ringgit boleh meningkatkan lagi sekiranya nada Fed bertukar lebih lembut malam ini," katanya.

Sementara itu, ringgit diniagakan lebih tinggi berbanding sekumpulan mata wang utama.Ringgit menokok berbanding pound British kepada 5.4696/4758 daripada 5.4759/4789, naik berbanding euro kepada 4.8026/8080 daripada 4.8028/8055 dan mengukuh berbanding yen Jepun kepada 3.3592/3633 daripada 3.3807/3829 sebelum ini. Pada masa sama, ringgit diniagakan lebih tinggi berbanding mata wang Asean.Mata wang tempatan meningkat berbanding baht Thailand kepada 12.9297/9506 daripada 13.0166/0311, semakin mantap berbanding rupiah Indonesia kepada 290.10/290.60 daripada 291.10/291.50 dan mengukuh berbanding dolar Singapura kepada 3.3363/3406 daripada 3.3423/3444. Ia juga bertambah baik berbanding peso Filipina kepada 8.16/8.18 daripada 8.21/8.22 sebelum ini. -BERNAMA


SAC sasar tarik masuk FDI baharu, RM250 juta

JOHOR BAHRU, 22 Mac- Senai Airport City Sdn Bhd (SAC), menyasarkan untuk menarik masuk pelaburan langsung asing (FDI) baharu bernilai RM250 juta, tahun ini.

Ketua Pegawai Eksekutif SAC, Gan Seng Keong, berkata anak syarikat milik penuh MMC Corporation Bhd itu akan membangunkan kawasan seluas 40.46 hektar sebagai destinasi tarikan pelaburan asing. Pembangunan itu akan memberi tumpuan kepada sektor elektrik & elektronik dan fokus diberikan kepada industri bersih dan berteknologi tinggi.

(Ketua Pegawai Eksekutif SAC, Gan Seng Keong)

"Untuk Senai Airport City, kami memberi fokus hanya kepada industri bersih dan berteknologi tinggi. "Untuk itu, kami membina ekosistem yang sedemikian untuk menarik pelabur yang juga memberi fokus terhadap ekosistem yang sama", selepas menyampaikan taklimat kepada para media yang dibawa berkunjung ke tapak pembinaan pusat pembangunan SAC di Johor Baharu.Tambahnya, proses perbincangan sedang dilakukan antara SAC dengan syarikat dari Taiwan dan German bagi tujuan tersebut. Sekiranya perbincangan itu berjaya, ia mampu mencipta 3,000 peluang pekerjaan kepada rakyat tempatan khususnya tenaga kerja berkemahiran tinggi. Beliau berkata demikian selepas menyampaikan taklimat kepada para media yang dibawa berkunjung ke tapak pembinaan pusat pembangunan SAC di Johor Baharu.SAC yang mempunyai 1100 hektar tanah pembangunan industri bersepadu di Iskandar Malaysia, menganggarkan nilai pembangunan kasar (GDV) sebanyak RM5 bilion.


Niaga hadapan FBM KLCI bercampur-campur

KUALA LUMPUR, 22 Mac-  Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives bercampur-campur pada tengah hari Rabu.Pada rehat tengah hari, Mac 2023 dan September 2023 masing-masing naik satu mata kepada 1,405.0 dan 1,398.0 manakala April 2023 susut 0.5 mata kepada 1,406.0 dan Jun 2023 kekal pada 1,407.0.Jumlah dagangan sebanyak 2,990 lot manakala kepentingan terbuka 35,768 kontrak.FBM KLCI naik 0.86 mata kepada 1,407.41 sebelum rehat tengah hari daripada 1,406.55 ketika dagangan ditutup pada Selasa.

(Niaga hadapan FBM KLCI bercampur-campur pada tengah hari)


Bursa Malaysia meningkat pada tengah hari

KUALA LUMPUR, 22 Mac- Bursa Malaysia mengakhiri sesi dagangan pagi ini lebih tinggi, mengambil isyarat daripada prestasi semalaman yang positif di Wall Street.Pada rehat tengah hari, petunjuk pasaran FTSE Bursa Malaysia KLCI (FBM KLCI) meningkat 0.86 mata kepada 1,407.41 daripada 1,406.55 sewaktu ditutup pada Selasa.Saham pandu pasaran yang dibuka meningkat 2.05 mata kepada 1,408.60, bergerak antara 1,406.51 dan 1,413.52 sepanjang sesi. Sentimen pasaran positif dengan kaunter untung mengatasi kaunter rugi sebanyak 416 berbanding 344, manakala 385 kaunter tidak berubah, 1,128 tidak diniagakan dan tujuh lain digantung dagangannya.Jumlah dagangan sebanyak 1.90 bilion unit bernilai RM972.96 juta.

Naib Presiden Penyelidikan Ekuiti Rakuten Trade Sdn Bhd Thong Pak Leng menjangkakan aliran meningkat di bursa tempatan akan terus didorong prestasi positif di Wall Street, sekali gus meramalkan indeks utama untuk bergerak dalam julat 1,405-1,415 berikutan aktiviti belian semasa harga rendah yang berterusan.Prestasi Bursa Malaysia turut seiring dengan pasaran serantau utama yang menyaksikan Indeks Straits Times Singapura meningkat 1.43 peratus kepada 3,219.41,Indeks Nikkei 225 Jepun menokok 2.13 peratus kepada 27,519.40 dan Indeks Hang Seng Hong Kong menambah 1.92 peratus kepada 19,629.21.Dalam negara, saham wajaran tinggi Bursa Malaysia seperti Maybank menokok tujuh sen kepada RM8.47, CIMB meraih dua sen kepada RM5.21, TNB menambah satu sen kepada RM9.48, Petronas Chemicals tidak berubah pada RM6.82, Public Bank merosot tiga sen kepada RM3.96, dan IHH Healthcare menyusut empat sen kepada RM5.84.Bagi saham aktif, Green Packet dan Advance Synergy masing-masing meningkat setengah sen kepada lima sen dan 14 sen, Top Glove dan Hong Seng Consolidated masing-masing tidak berubah pada 96 sen dan 13.5 sen, manakala Careplus merosot setengah sen kepada 31 sen, dan Bintai Kinden menyusut satu sen kepada tujuh sen.Di papan indeks, Indeks FBM Emas menokok 8.56 mata kepada 10,299.34, Indeks FBM 70 meraih 2.83 mata kepada 13,293.28, Indeks FBMT 100 menambah 5.14 mata kepada 9,992.47, Indeks FBM Emas Shariah naik 1.42 mata kepada 10,619.70, dan Indeks FBM ACE meraih 10.90 mata kepada 5,271.95. Mengikut sektor, Indeks Perkhidmatan Kewangan menambah 38.35 mata kepada 15,572.43, Indeks Tenaga meningkat 12.59 mata kepada 807.82, Indeks Produk dan Perkhidmatan Perindustrian naik 0.03 mata kepada 167.04, dan Indeks Perladangan menokok 4.89 mata kepada 6,757.21.- BERNAMA


Bantuan kewangan haji bersasar, perkukuh kedudukan TH

KUALA LUMPUR, 22 Mac- Langkah Tabung Haji (TH) memberi bantuan kewangan bersasar bagi jemaah menunaikan haji kepada golongan B40 dan M40, dilihat wajar.Penganalisis Ekonomi UniKL Business School, Profesor Madya Dr. Aimi Zulhazmi Abdul Rashid berkata usaha itu akan mengukuhkan kedudukan TH dengan pulangan dividen dijangka bertambah baik tahun ini."Di mana RM220 juta diperuntukkan untuk subsidi kepada golongan B40. Bakinya RM180 juta kepada M40. Secara dasarnya RM400 juta itu jumlah yang bagus, ia turut mengukuhkan kedudukan kewangan TH itu sendiri."Dan hibah yang kita terima daripada Tabung Haji adalah satu hibah yang wajar dan lebih baik daripada pasaran, terutama kalau bandingkan dengan menyimpan deposit di bank-bank sahaja. Jadi hibah yang dibayar itu lebih tinggi terutamanya yang dibayar selepas pembayaran zakat," katanya.

(Profesor Madya Dr. Aimi Zulhazmi Abdul Rashid)

Beliau menyatakan demikian kepada RTM.Profesor Madya Dr. Aimi juga berkata cadangan oleh sesetengah pihak mengenai pewujudan wakaf dalam TH merupakan satu langkah proaktif.Ini bagi membantu menampung kos mengerjakan haji yang makin meningkat dari tahun ke tahun. Baru-baru ini Tabung Haji mengumumkan untuk meneruskan bantuan kewangan haji bersasar walaupun kos bagi menunaikan ibadah itu meningkat kepada RM30,850 seorang tahun ini berbanding RM28,632 pada 2022.


KUALA LUMPUR, 22 Mac- Ringgit mengekalkan aliran meningkat berbanding dolar Amerika Syarikat (AS) semasa awal dagangan hari ini berikutan kebimbangan yang bertambah terhadap perkembangan ekonomi global yang menyaksikan lebih banyak pelabur beralih daripada mata wang selamat, menurut peniaga.Pada 9.15 pagi, mata wang tempatan menokok kepada 4.4680/4710 berbanding dolar AS daripada 4.4690/4715 sewaktu ditutup semalam.Peniaga ActivTrades, Dyogenes Rodrigues Diniz berkata dolar AS merosot berbanding ringgit pada Selasa, menjelang pemantauan rapat terhadap keputusan kadar faedah AS.“Pasaran agak berbelah bagi berhubung perkara yang dijangka dilakukan Rizab Persekutuan AS (Fed) esok. Satu kemungkinan adalah kenaikan kadar faedah berikutan inflasi yang tinggi dan pengangguran yang rendah.“Bagaimanapun, satu daripada isu berikutan pendirian ini adalah dapat menambahkan lagi tekanan terhadap sektor perbankan, dan krisis keyakinan terhadap bank berkecenderungan menjadi lebih buruk berbanding inflasi,” katanya kepada Bernama.Sementara itu, ringgit diniagakan kebanyakannya tinggi berbanding kumpulan mata wang utama.Unit tempatan meningkat berbanding pound Britain kepada 5.4590/4627 daripada 5.4759/4789 sewaktu ditutup semalam, menokok berbanding yen Jepun kepada 3.3736/3761 daripada 3.3807/3829, namun merosot berbanding euro kepada 4.8111/8144 daripada 4.8028/8055 sebelum ini. Pada masa sama, ringgit diniagakan bercampur-campur berbanding mata wang Asean.Mata wang tempatan mengukuh berbanding baht Thai kepada 12.9425/9575 daripada 13.0166/0311 pada Selasa dan meningkat berbanding dolar Singapura kepada 3.3418/3446 daripada 3.3423/3444, namun tidak berubah berbanding rupiah Indonesia kepada 291.10/291.50 dan berbanding peso Filipina kepada 8.21/8.22. -BERNAMA

(Ringgit kekal lebih tinggi berbanding dolar AS semasa awal dagangan)


Kedudukan bank-bank Malaysia mantap dalam menangani potensi kemerosotan kualiti aset

KUALA LUMPUR, 21 Mac- Sektor perbankan Malaysia berada pada kedudukan yang mantap untuk menangani potensi kemerosotan kualiti aset yang timbul akibat tekanan inflasi, kadar faedah yang lebih tinggi dan ancaman pertumbuhan global yang lebih perlahan, kata RAM Rating Services Bhd (RAM Ratings). Ketua Bersama Penarafan Institusi Kewangannya Wong Yin Ching percaya kejatuhan Silicon Valley Bank (SVB) dan dua bank kecil di Amerika Syarikat baru-baru ini tidak akan menjejaskan penarafan ke atas bank tempatan.Beliau menjangkakan pertumbuhan pinjaman akan terus diterajui oleh sektor perbankan Islam, yang menyumbang lebih 80 peratus daripada pertumbuhan industri itu pada 2022.Kemerosotan permohonan pinjaman sejak beberapa bulan terakhir di tengah-tengah kenaikan kadar faedah menandakan permintaan kredit yang lemah. "Oleh itu, kemunculan China daripada pengasingan sewajarnya merangsang pertumbuhan pinjaman perniagaan kerana ia merupakan penyumbang utama kepada perdagangan dan ketibaan pelancong Malaysia," katanya dalam satu kenyataan.

Wong berkata pinjaman terjejas kasar (GIL) boleh meningkat kerana kos sara hidup yang lebih tinggi dan kenaikan kadar kumulatif 100 mata asas pada 2022 menghalang keupayaan pembayaran balik peminjam, terutamanya mereka yang berada dalam kumpulan berpendapatan rendah serta perusahaan kecil.Langkah penangguhan pinjaman yang berterusan juga mampu meningkatkan tunggakan walaupun kadar purata pinjaman domestik di bawah bantuan dalam lapan kumpulan perbankan terpilih telah berkurangan kepada bawah tiga peratus. Beliau berkata nisbah GIL industri agak stabil pada 1.72 peratus menjelang akhir 2022 (2021: 1.68 peratus). "Kami percaya kelemahan kualiti kredit akhirnya, akan dibendung, mengambil kira standard pengunderaitan berhemat bank. Nisbah GIL boleh terus menokok kepada 2.0 peratus menjelang akhir 2023," tambah Wong.Memandangkan bank-bank Malaysia sedang menyelaraskan diri bagi menangani risiko iklim sejajar dengan keperluan pengawalseliaan, RAM Ratings menjangka untuk melihat lebih banyak bank menawarkan dan menyesuaikan lebih banyak produk (termasuk hijau, berkaitan kelestarian atau pembiayaan peralihan) bagi membantu pelanggan dan perniagaan menyahkarbon, yang mungkin menawarkan cara untuk mendapatkan kelebihan berbanding persaingan mereka. RAM Ratings telah mengekalkan prospek stabil terhadap sektor perbankan Malaysia. Sementara itu, Maybank Investment Bank Bhd berpendapat bank-bank Malaysia mempunyai perbandingan yang baik, dengan kecairan yang mencukupi (nisbah pinjaman kepada deposit: 92 peratus, nisbah liputan kecairan: 145 peratus)/ modal, asas deposit melekit/pelbagai termasuk kunci kira-kira yang jauh lebih rendah daripada terdedah kepada risiko kadar faedah.Pengurus Portfolio Ekuiti Asia Eastpring, Sundeep Bihani ketika mengulas mengenai kewangan Asia berkata kebanyakan bank pusat Asia cenderung bersikap konservatif dalam pengawasan mereka terhadap bank dan menggunakan piawaian ketat berhubung parameter pembiayaan perbankan.Banyak bank pusat Asia masih ingat pelajaran daripada Krisis Kewangan Asia 1997 dan berkata kewangan Asia mempunyai tahap modal yang lebih tinggi daripada yang dikawal selia, serta yang mana, tempoh aset dan liabiliti mereka dipadankan dengan baik."Bagi bank-bank Asia, pelaburan jangka matang mereka biasanya hanya peratusan kecil daripada jumlah aset, dan nisbah liputan mudah tunai jangka pendek mereka adalah tinggi berbanding sejarah. "Kami sedang memantau kesan pusingan kedua yang berpotensi yang boleh datang daripada kecairan dolar US yang lebih ketat, risiko rakan niaga yang lebih tinggi dan spread kredit global yang meluas. Dalam keadaan sedemikian, bank-bank yang mempunyai modal yang lebih besar dan dibiayai dengan kos rendah akan cenderung untuk berprestasi lebih baik," katanya. -BERNAMA


Kementerian Kewangan tangguh laksana tiga duti eksais, cukai Bajet 2022

KUALA LUMPUR, 21 Mac- Kerajaan bersetuju menangguhkan tarikh kuat kuasakenaan ke atas tiga duti eksais dan cukai yang diumumkan di bawah Bajet 2022 kepada satu tarikh yang akan ditetapkan kelak.Kementerian kewangan dalam satu kenyataan berkata,penangguhan tersebut membabitkan duti eksais ke atas produk penyediaan pracampuran yang mengandungi gula melebihi had 33.3 gram/100 gram, cukai perkhidmatan penghantaran barang dan cukai jualan barang bernilai rendah (LVG)."Hal ini juga dapat memberi ruang kepada pihak industri untuk membuat penyelarasan ke atas model perniagaan mereka, pelaksanaan latihan dan penyediaan dokumentasi."Selain itu, kerajaan juga dapat memperhalusi semua aspek perundangan berkaitanbagi memastikan isu pelaksanaan dapat ditangani dengan sewajarnya," menurut kenyataan itu.Dalam kenyataan sama, Kementerian Kewangan berkata, kerajaan juga dapat memperhalusi semua aspek perundangan yang berkaitan bagi memastikan isu pelaksanaan dapat ditangani dengan sewajarnya."Menerusi Bajet 2022, kerajaan mengumumkan cadangan duti eksais ke atas produk penyediaan pracampuran untuk membendung peningkatan penyakit diabetes, obesiti dan penyakit tidak berjangkit yang dikaitkan dengan pemakanan yang tidak seimbang.

"Berhubung pengenaan cukai perkhidmatan meliputi perkhidmatan penghantaran barang yang disediakan oleh syarikat bukan kurier bertujuan untuk memberikan layanan sama rata di antara semua penyedia perkhidmatan penghantaran barang." menurut kenyataan berkenaan.Menurut kenyataan itu juga, buat masa ini hanya perkhidmatan yang disediakan oleh syarikat kurier sahaja dikenakan cukai perkhidmatan manakala cukai jualan LVG."Ia bagi barang bernilai RM500 ke bawah yang dijual secara dalam talian oleh peniaga luar negara dan diimport ke Malaysia bertujuan bagi memberikan layanan yang sama rata kepada barangan tempatan dan barangan import," menurut kenyataan berkenaan.


Niaga hadapan msm ditutup tinggi

KUALA LUMPUR, 21 Mac- Kontrak niaga hadapan minyak sawit mentah (MSM) di Bursa Malaysia Derivatives ditutup tinggi hari ini berikutan belian pada harga murah menjejaki pemulihan minyak soya di Lembaga Perdagangan Chicago (CBOT).Sentimen positif itu juga didorong oleh peningkatan dalam niaga hadapan minyak mentah semalaman dan prestasi eksport minyak sawit Malaysia yang lebih kukuh pada 1 hingga 20 Mac.Ketua Penyelidikan Komoditi Sunvin Group yang berpangkalan di Mumbai, Anilkumar Bagani berkata sokongan tambahan turut diperoleh berikutan pengumuman Malaysia mengenai pelaksanaan mandat biodiesel B20 secara berfasa.Data daripada penyelidik kargo Intertek Testing Services dan syarikat pemeriksaan bebas AmSpec Agri Malaysia menunjukkan bahawa eksport minyak sawit Malaysia dalam tempoh 1 hingga 20 Mac meningkat hampir 20 hingga 29 peratus dari tempoh 1-20 Feb, dalam julat 938,000 hingga 939,000 tan.“Sementara pasaran sedang menunggu data pengeluaran minyak sawit 1 hingga 20 Mac untuk hala tuju pasaran, Malaysia mengumumkan bahawa pelancaran campuran biodiesel B20 akan dilakukan secara berperingkat dan bergantung kepada infrastruktur yang membantu meningkatkan pasaran.“Pada masa ini bagi sektor perindustrian mandat adalah pada B7 dan bagi sektor pengangkutan, ia adalah B10. Bagaimanapun, belum ada garis masa khusus untuk menerima mandat itu,” katanya.

Bagaimanapun, beliau berkata pasaran minyak sawit masih berhati-hati kerana harga minyak biji sesawi global dan harga minyak matahari terus menjunam."Permintaan juga sangat berkurangan untuk sawit setakat ini dan ia akan memerlukan lebih banyak masa dan usaha untuk ia kembali normal, melainkan harga minyak sawit meningkat," katanya.Pada penutup dagangan, kontrak bulan semerta April 2023 menambah RM2 kepada RM3,937 satu tan, Mei 2023 meningkat RM6 kepada RM3,859 satu tan, Jun 2023 susut RM1 kepada RM3,784 satu tan manakala Julai 2023 turun RM36 kepada RM3,736 satu tan.Sementara itu, kontrak Ogos 2023 turun RM16 kepada RM3,702 satu tan dan September 2023 turun RM13 kepada RM3,687 satu tan.Jumlah dagangan berkurangan kepada 72,326 lot daripada 75,104 lot pada Isnin, manakala kepentingan terbuka naik kepada 189,035 kontrak daripada 188,161 kontrak sebelum ini.Harga MSM fizikal untuk April Selatan tidak berubah dari semalam pada RM4,100 satu tan. -BERNAMA


Niaga hadapan emas ditutup rendah

KUALA LUMPUR, 21 Mac- Kontrak niaga hadapan emas di Bursa Malaysia Derivatives ditutup rendah pada Selasa dengan sejumlah 93 lot diniagakan.Kontrak niaga hadapan emas bagi bulan semerta Mac 2023 turun kepada US$1,970.10 setiap troy auns.Kontrak bagi April 2023, Mei 2023, Jun 2023, Ogos 2023 dan Oktober 2023 semuanya berada pada US$1,976.70 setiap troy auns.Harga emas fizikal berada pada US$1,969.35 setiap troy auns seperti yang diterbitkan oleh London Bullion Market Association pada 20 Mac, 2023. -BERNAMA

(Niaga hadapan emas ditutup rendah/Foto fail)


100 mesin layan diri disediakan dalam tempoh sebulan

KUALA LUMPUR, 21 Mac- 100 buah mesin layan diri Inisiatif Usahawan Makanan (INSAN) di bawah Inisiatif Pendapatan Rakyat (IPR) akan di tempatkan di beberapa lokasi yang mendapat permintaan tinggi dalam tempoh sebulan.Menteri Ekonomi, Rafizi Ramli memaklumkan, lokasi yang dikenal pasti termasuk stesen Transit Aliran Ringan (LRT) di kawasan Lembah Klang.

"Tempat itu akan dipadankan ikut satu penerima-penerima yang memohon, kedua kita sedang padankan dgn agensi dan juga tempat-tempat yang telah tawarkan diri, ada beberapa tempat-tempat contohnya di luar Lembah Klang,"katanya.Terdahulu, beliau melancarkan Mesin Layan Diri (IPR) yang pertama di institut pengajian tinggi awam di negara ini.Mesin tersebut ditempatkan di Fakulti Sains dan Kesihatan, UiTM Kampus Puncak Alam, Selangor.Jelas Rafizi, selain meningkatkan pendapatan golongan sasar, mesin layan diri tersebut turut menggalakkan persaingan harga yang lebih baik di kalangan peniaga.


EKUINAS lancar dana baharu RM100 juta

KUALA LUMPUR, 21 Mac- Ekuiti Nasional Berhad, EKUINAS melancarkan dana baharu dikenali sebagai DANA ASAS berjumlah RM100 juta.Dana tersebut bertujuan merangsang pertumbuhan syarikat Bumiputera berskala sederhana.Menteri Ekonomi Rafizi Ramli berkata, syarikat terpilih harus mempunyai potensi berdaya maju dari segi komersial dan kecemerlangan operasi.

"Untuk membina skala kepada syarikat-syarikat kecil dan pertengahan kerana salah satu daripada cabaran ekonomi kita, ialah dariapada 1.2 juta perusahaan yang ada di Malaysia, hanya sekitar 2.5 peratus bersaiz besar, lebih kurang 1.7 bersaiz sederhana, dan 20 peratus bersaiz kecil 70 peratus adalah bersaiz mikro. "Maknanya perusahaan ini walaupun dia ada syarikat, dia ada 5 orang ke bawah saja," katanya pada sidang media pelancaran dana tersebut, jelasnya setiap layak untuk menerima dana berjumlah antara RM10 juta hingga RM30 juta.Dana Asas terbuka kepada semua sektor kecuali pembinaan, hartanah, perjudian dan minuman keras.


Pasaran getah ditutup bercampur-campur

KUALA LUMPUR, 21 Mac- Pasaran getah Malaysia terus ditutup bercampur-campur pada Selasa dalam persekitaran pedagang optimis menjelang keputusan mengenai kadar faedah oleh Rizab Persekutuan (Fed) Amerika Syarikat (AS) tidak lama lagi.Sentimen positif itu juga dipengaruhi oleh pengumuman Jepun mengenai pelan pelaburan wilayah Indo-Pasifik walaupun cuti umum Vernal Equinox dan pasaran getah Jepun ditutup hari ini, kata seorang peniaga.Bagaimanapun, keuntungan dihadkan oleh ringgit yang lebih kukuh (secara perbandingan) berbanding dolar US dan kerugian dalam harga minyak mentah, katanya kepada Bernama.“Harga minyak turun hari ini, menghentikan kenaikan daripada paras terendah bagi tempoh 15 bulan apabila pasaran dalam aliran menurun sebelum keputusan kadar faedah Rizab Persekutuan minggu ini manakala kebimbangan terhadap krisis perbankan terus menguasai dagangan,” katanya.Mengenai rancangan Jepun untuk mempromosikan Indo-Pasifik yang terbuka dan bebas, ia menjanjikan pelaburan bernilai berbilion-bilion dolar untuk membantu ekonomi serantau dalam pelbagai perkara daripada industri hingga program pencegahan bencana.Bagi keputusan kadar faedah Fed, beliau berkata Fed dijangka memilih jalan paling selamat dan memenuhi jangkaan kenaikan akhir minggu ini kerana risiko akibat tidak melakukan tindakan sewajarnya akan menyebabkan inflasi meningkat semula dan ia adalah sesuatu yang berat untuk ditanggung AS.Harga Lembaga Getah Malaysia (LGM) bagi SMR 20 naik 3.5 sen kepada 578.0 sen sekilogram manakala lateks turun satu sen kepada 514.5 sen sekilogram.Pada 5.00 petang, harga penutup LGM bagi SMR 20 berada pada 577.0 sen sekilogram manakala lateks pukal pada 514.0 sen sekilogram. -BERNAMA


Kadar jangka pendek ditutup stabil

KUALA LUMPUR, 21 Mac- Kadar antara bank jangka pendek ditutup stabil hari ini susulan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional naik kepada RM49.59 bilion daripada RM48.51 bilion pada pagi ini manakala mudah tunai dana Islam turun kepada RM20.20 bilion daripada RM26.04 bilion.Terdahulu, bank pusat menawarkan dua tender pasaran wang konvensional, dua tender Qard dan satu tender repo berbalik. Ia juga mengumumkan ketersediaan kemudahan repo berbalik, perjanjian jual dan beli semula serta Komoditi Murabahah Bercagar untuk tempoh satu hingga tiga bulan.Pada 4 petang, BNM menawarkan satu tender pasaran wang konvensional bernilai RM48.6 bilion dan satu tender pasaran wang Murabahah bernilai RM20.2 bilion, kedua-dua bagi wang sehari.

Selain itu, BNM turut menyemak semula tender semalaman konvensional daripada RM46.5 bilion kepada RM48.6 bilion.Kadar Semalaman Islam Malaysia (MYOR-i) berada pada 2.72 peratus setakat 20 Mac 2023. -BERNAMA


Jualan kenderaan melonjak 3% pada Februari

KUALA LUMPUR, 21 Mac- Jualan kenderaan dalam negara melonjak 3% kepada 62,649 unit Februari lalu.Menurut Persatuan Automotif Malaysia; MAA, jualan lebih tinggi berbanding 45,062 unit, tempoh sama tahun sebelumnya itu didorong penghantaran tempahan yang tertunggak.Jualan kenderaan penumpang meningkat kepada 55,555 unit berbanding 40,119 unit pada Februari 2022.Manakala, jualan kenderaan komersial pada bulan sama meningkat kepada 7,094 unit daripada 4,943 unit sebelum ini.Dari segi pengeluaran, 63,798 kenderaan direkodkan, meningkat dari 51,291 unit bulan sama tahun lepas. Mengenai unjuran bulan ini, MAA menjangkakan jualan lebih tinggi berbanding Februari dipacu penghantaran segera oleh syarikat, kempen promosi sempena sambutan Hari Raya selain memenuhi tempahan yang dibuat semasa tempoh pengecualian cukai jualan.


Khazanah Nasional catat untung RM1.6 bilion bagi 2022

KUALA LUMPUR,21 Mac- Khazanah Nasional Bhd mencatatkan keuntungan operasi berjumlah RM1.6 bilion bagi tahun kewangan 2022 di sebalik cabaran dan ketidaktentuan pasaran global.Prestasi lebih baik berbanding RM670 juta pada tahun kewangan 2021 itu antaranya disumbang aktiviti pengewangan dan rosot nilai yang lebih rendah dalam portfolio pelaburannya.Pendekatan pelaburan berdisiplin berpandukan Peruntukan Aset Strategik jangka panjang dan pengurusan portfolio aktif turut membantu Khazanah mengharungi ketidaktentuan dalam pasaran.Khazanah turut mengisytiharkan dividen berjumlah RM500 juta bagi 2022 kepada kerajaan.Ini menjadikan dividen terkumpul yang diisytiharkan sejak 2004 sebanyak RM17.1 bilion.


Bursa Malaysia dibuka tinggi, didorong sentimen belian lebih baik

KUALA LUMPUR, 21 Mac - Bursa Malaysia meningkat semula semasa awal dagangan pada Selasa, didorong sentimen belian yang bertambah baik sejajar dengan prestasi positif Wall Street dalam tempoh semalaman.Pada pukul 9.53 pagi, FBM KLCI yang menjadi penanda aras pasaran meningkat 4.16 mata kepada 1,405.97 daripada 1,401.81 ketika ditutup pada Isnin.Indeks utama itu dibuka 5.35 mata lebih tinggi kepada 1,407.16.Bagi keseluruhan pasaran, kaunter untung mengatasi kaunter rugi sebanyak 319 berbanding 204 manakala 289 kaunter tidak berubah, 1,442 kaunter tidak diniagakan dan tujuh yang lain digantung.Jumlah dagangan berjumlah 921.99 juta unit bernilai RM328.37 juta.Menurut Malacca Securities Sdn Bhd sentimen bertambah baik di Wall Street susulan perjanjian untuk menyelamatkan Credit Suisse, manakala pelabur mungkin mengalihkan tumpuan kepada keputusan berkaitan kadar faedah oleh Rizab Persekutuan Amerika Syarikat (Fed) pada Rabu.“Kami yakin bursa tempatan akan kekal mendatar sehingga lebih banyak petunjuk diberikan selepas keputusan daripada mesyuarat Jawatankuasa Pasaran Terbuka Fed,” katanya dalam nota penyelidikan pada Selasa.

Mengenai peningkatan semula di Wall Street, Malacca Securities menjelaskan sektor teknologi mungkin mengalami sedikit lantunan susulan kenaikan Nasdaq.“Selain itu, kami menjangkakan pelabur mencari saham yang bersifat defensif dalam sektor emas, keperluan pengguna dan telekomunikasi berikutan persekitaran global yang tidak menentu,” tambahnya.Bagi saham wajaran tinggi Bursa Malaysia, Maybank meningkat lima sen kepada RM8.39; Public Bank naik tiga sen kepada RM3.98; CIMB menambah enam sen kepada RM5.21; IHH Healthcare menokok dua sen kepada RM5.86; Petronas Chemicals susut tujuh sen kepada RM6.93 dan TNB turun lima sen kepada RM9.42.Antara saham aktif, Malaysia Building Society dan Yew Lee Pacific masing-masing meningkat satu sen kepada 65.5 sen dan 35 sen, Green Packet dan Sapura Energy masing-masing tidak berubah pada 5.5 sen dan 4.5 sen manakala Hong Seng Consolidated dan Niche Capital Emas masing-masing susut setengah sen kepada 13.5 sen dan 17.0 sen.Di papan indeks, Indeks FBM Emas meningkat 26.93 mata kepada 10,276.04; Indeks FBMT 100 menambah 25.30 mata kepada 9,972.81; dan Indeks FBM Emas Syariah meningkat 6.58 mata kepada 10,592.89.Indeks FBM 70 meningkat 16.28 mata kepada 13,228.17 dan ndeks FBM ACE menokok 39.71 mata kepada 5,258.44.Mengikut sektor, Indeks Perkhidmatan Kewangan melonjak 84.58 mata kepada 15,538.60; Indeks Perladangan turun 8.63 mata kepada 6,771.84; Indeks Tenaga menambah 8.96 mata kepada 794.17 manakala Indeks Produk dan Perkhidmatan Perindustrian naik 0.14 mata kepada 167.68. -BERNAMA


KUALA LUMPUR, 21 Mac - Kadar jangka pendek diunjurkan kekal stabil pada Selasa dengan operasi Bank Negara Malaysia (BNM) akan menyerap lebihan mudah tunai daripada sistem kewangan.Mudah tunai dianggarkan berjumlah RM48.51 bilion dalam sistem konvensional dan RM26.04 bilion dalam dana Islam.Hari ini, bank pusat akan menawarkan dua tender pasaran wang konvensional bernilai RM500 juta masing-masing untuk tujuh hari dan 31 hari.BNM juga akan menjalankan dua tender Qard yang terdiri daripada RM1.1 bilion untuk tujuh hari dan RM200 juta bagi 14 hari, serta satu tender repo berbalik RM1.7 bilion untuk 31 hari.

BNM juga mengumumkan ketersediaan kemudahan repo berbalik, perjanjian jual dan beli semula serta Komoditi Murabahah Bercagar untuk tempoh satu hingga tiga bulan.Bank pusat itu juga akan melaksanakan tender program Komoditi Murabahah bernilai RM100 juta bagi 31 hari, serta tender Bil Antara Bank Bank Negara (BNIB) RM1 bilion selama 91 hari.Pada pukul 4 petang, BNM akan menjalankan tender semalaman konvensional bernilai sehingga RM46.5 bilion dan tender semalaman Murabahah bagi RM23.6 bilion.-BERNAMA


Ringgit dibuka tinggi berbanding dolar AS

KUALA LUMPUR, 21 Mac- Ringgit mengekalkan momentum positif berbanding dolar Amerika Syarikat (AS) semasa awal dagangan pada Selasa, memandangkan ketidaktentuan global yang berterusan mendorong lebih ramai pelabur beralih kepada mata wang negara yang sedang pesat membangun, termasuk ringgit, kata peniaga.Pada 9.20 pagi, mata wang tempatan meningkat kepada 4.4710/4750 berbanding dolar AS daripada 4.4830/4885 ketika ditutup pada Isnin.Peniaga ActivTrades, Dyogenes Rodrigues Diniz berkata ketidaktentuan berlarutan susulan rundingan pembelian Credit Suisse oleh bank terbesar Switzerland, UBS."Krisis keyakinan dalam sistem perbankan ini sedang dipantau secara berhati-hati oleh semua peserta pasaran di seluruh dunia, manakala Switzerland melakukan satu campur tangan penting dalam sejarahnya untuk memudahkan transaksi antara UBS dan Credit Suisse."Di Malaysia, data imbangan perdagangan adalah lebih tinggi berbanding jangkaan, menandakan kemungkinan peningkatan ringgit berbanding dolar AS. Di Amerika Syarikat, keputusan kadar faedah dijangka pada Rabu dan ini akan dipantau rapat oleh semua pelabur kerana ia berpotensi menjadi peristiwa yang menggerakkan pasaran utama," katanya kepada Bernama.

Sementara itu, ringgit diniagakan rendah kebanyakannya berbanding kumpulan mata wang utama.Unit tempatan naik berbanding yen Jepun kepada 3.4101/4137 daripada 3.4177/4224 semasa ditutup pada Isnin namun, susut berbanding pound British kepada 5.4868/4917 daripada 5.4657/4724 semalam.Ringgit rendah berbanding euro kepada 4.7916/7959 daripada 4.7843/7901.Walau bagaimanapun, ringgit didagangkan lebih tinggi kebanyakannya berbanding mata wang lain Asean.Mata wang tempatan tinggi berbanding dolar Singapura kepada 3.3406/3440 daripada 3.3408/3454 pada penutupan Isnin dan meningkat berbanding baht Thailand kepada 13.1380/1560 daripada 13.1408/1631.Ringgit stabil berbanding rupiah Indonesia kepada 291.00/291.40 daripada 291.80/292.30 namun turun berbanding peso Filipina kepada 8.23/8.24 daripada 8.20/8.21.-BERNAMA


Pembangunan getah asli mampan perlu rangkumi cabaran pekebun kecil

KUALA LUMPUR, 20 Mac- Pembangunan getah asli mampan perlu merangkumi soal ekonomi serta kesejahteraan pekebun kecil getah dan tidak terhad kepada isu alam sekitar atau penebangan hutan semata-mata, kata Majlis Perniagaan Getah Asean (ARBC). ARBC dalam mesyuarat di Singapura,  baru-baru ini menyatakan kebimbangan terhadap inisiatif kemampanan yang ditetapkan oleh pengguna getah asli.Keadaan pasaran getah asli global semasa, terutama harganya yang tidak memberangsangkan serta kos pengeluaran yang lebih tinggi, telah menjejaskan kemampanan dan kesejahteraan pekebun kecil getah."Walaupun mengakui keperluan dan kepentingan kelestarian getah asli dalam industri, ahli-ahlinya amat prihatin terhadap isu-isu kemampanan yang telah memberi kesan kepada kehidupan pekebun kecil. "Oleh itu, ahli ARBC menekankan perlunya industri getah asli yang mampan yang sewajarnya mampu memberi manfaat kepada pengeluar dan pengguna," katanya dalam satu kenyataan hari ini. Majlis serantau itu berkata kebimbangan utama ialah harga harga getah asli yang agak rendah ditambah dengan kos pengeluaran yang lebih tinggi boleh menjejaskan rantaian bekalan getah di pasaran global sekiranya pekebun kecil memutuskan untuk beralih kepada tanaman atau aktiviti lain yang lebih menguntungkan.

"Oleh itu, penetapan harga getah asli yang mampan adalah sangat penting serta perlu segera ditangani terhadap kenaikan kos pengeluaran dan kos sara hidup yang telah menyebabkan petani getah dalam kesukaran. "Harga getah asli perlu cukup menarik bagi memastikan pekebun kecil terus kekal dalam industri ini supaya mereka terus membekalkan bahan mentah yang diperlukan bagi memenuhi keperluan serta permintaan pengguna dan pengguna akhir," katanya. Ahli ARBC, yang terdiri daripada persatuan perdagangan getah adalah Thailand, Indonesia, Malaysia, Singapura, Vietnam, Kemboja, dan Myanmar, menyumbang kira-kira 71 peratus daripada jumlah pengeluaran getah asli dunia. -BERNAMA


Pasaran getah ditutup bercampur-campur

KUALA LUMPUR, 20 Mac- Pasaran getah Malaysia ditutup bercampur-campur pada hari Isnin seiring dengan pergerakan pasaran hadapan getah serantau, kata seorang peniaga.Seorang peniaga berkata pasaran mempamerkan sedikit pemulihan selepas kebimbangan terhadap krisis perbankan Amerika Syarikat mereda selain prestasi pasaran China yang semakin positif.Namun begitu, kenaikan selanjutnya dihadkan oleh kerugian dalam harga minyak mentah dan nilai ringgit yang lebih kukuh berbanding dolar AS, kata seorang peniaga kepada Bernama.“Niaga hadapan getah Jepun dibuka bercampur-campur pada Isnin berikutan keadaan pasaran kewangan global yang lebih stabil pada hujung minggu, manakala harga minyak yang lebih tinggi dan yen yang lemah turut memberikan sedikit sokongan,” katanya.

Sementara itu, beliau berkata harga minyak pula menyusut untuk sesi kedua berturut-turut hari ini di tengah-tengah kebimbangan yang berlarutan bahawa risiko dalam sektor perbankan global boleh menyebabkan kemelesetan dan menjurus kepada penurunan untuk permintaan bahan api.Harga Lembaga Getah Malaysia (LGM) bagi Getah Mutu Malaysia 20 (SMR 20) naik tiga sen kepada 579.50 sen sekilogram (kg) manakala lateks pukal susut 1.5 sen kepada 517.5 sen sekg.Pada 5 petang, harga penutup LGM untuk SMR 20 ialah 574.5 sen sekg manakala lateks pukal pada 515.5 sen sekg. -BERNAMA


Bursa Malaysia ditutup rendah seiring prestasi pasaran serantau

KUALA LUMPUR, 20 Mac- Bursa Malaysia susut pada akhir urus niaga Isnin sejajar dengan aktiviti jualan ketara di pasaran serantau ketika pelabur kekal berhati-hati berikutan kemelut yang melanda sektor perbankan global, kata penganalisis.Pada 5 petang, indeks petunjuk utama FTSE Bursa Malaysia KLCI (FBM KLCI) susut 9.92 mata atau 0.70 peratus kepada 1,401.81 daripada 1,411.73 pada Jumaat lepas.Indeks penanda aras itu dibuka turun 3.55 mata pada 1,408.18 dan bergerak dalam jajaran 1,400.49 hingga 1,408.52 sepanjang sesi hari ini.Sentimen pasaran adalah negatif dengan kaunter rugi mengatasi untung iaitu 653 berbanding 275 manakala 338 kaunter tidak berubah, 996 tidak diniagakan dan 16 yang lain digantung dagangannya.Jumlah dagangan berkurangan kepada 3.47 bilion unit bernilai RM1.93 bilion berbanding 4.43 bilion unit bernilai RM4.09 bilion dicatatkan pada Jumaat lepas.Dalam pada itu, Naib Presiden Penyelidikan Ekuiti Rakuten Trade Sdn Bhd Thong Pak Leng berkata kebimbangan berlakunya krisis perbankan global terus ketara walaupun bank di Amerika Syarikat (AS) dan Eropah bertindak melaksanakan langkah berkaitan mudah tunai kecemasan dan konsolidasi masing-masing.“Malah, kalangan pelabur terus bersikap berhati-hati sementara menunggu untuk melihat lebih banyak petunjuk mengenai dasar monetari daripada hasil mesyuarat Rizab Persekutuan AS yang dijadualkan minggu ini.“Di peringkat domestik juga menyaksikan sentimen sama akibat faktor luaran itu walaupun kami percaya FBM KLCI dalam kedudukan terlebih jual,” katanya kepada Bernama.Thong juga menjangkakan ini akan disusuli dengan aktiviti memburu saham-saham berharga rendah dan menyaksikan indeks utama itu cenderung dalam aliran lebih tinggi sekitar 1,400-1,410 minggu ini.“Daripada perspektif teknikal, rintangan segera adalah pada 1,400 dan 1,370 manakala rintangan pada 1,420," katanya.

Pasaran serantau menyaksikan Indeks Straits Times Singapura turun 1.48 peratus kepada 3,136.17; Nikkei 225 Jepun susut 1.42 peratus kepada 26,945.67; Indeks Hang Seng Hong Kong berkurangan 2.65 peratus kepada 19,000.71 manakala Indeks Komposit SSE China menguncup 0.48 peratus kepada 3,234,91.Bagi pasaran temparan, saham wajaran tinggi Bursa Malaysia seperti IHH Healthcare naik dua sen kepada RM5.84; CelcomDigi menokok 10 sen kepada RM4.15; Hong Leong Bank kekal pada RM20.10; Maybank turun empat sen kepada RM8.34; Public Bank berkurangan dua sen kepada RM3.95 dan Petronas Chemicals kehilangan 23 sen kepada RM7.Saham aktif pula digerakkan oleh Green Packet yang naik setengah sen kepada 5.5 sen; Niche Capital menambah empat sen kepada 17.5 sen; Zen Tech tidak berubah pada tiga sen; Hong Seng Consolidated susut setengah sen kepada 14 sen dan Top Glove rugi satu sen kepada 90.5 sen.Di papan indeks menyaksikan Indeks FBM Emas turun 87.29 mata kepada 10,249.11; Indeks FBM 70 menguncup 153.76 mata kepada 13,211.89 dan Indeks FBMT 100 susut 81.37 mata kepada 9,947.51.Indeks FBM Emas Syariah pula berkurangan 80.93 mata kepada 10,586.31 dan Indeks FBM ACE turun 30.21 mata kepada 5,218.73. Bagi sektor, Indeks Perkhidmatan Kewangan turun 85.69 mata kepada 15,454.02; Indeks Tenaga susut 37.65 mata kepada 785.21; Indeks Perladangan berkurangan 91.85 mata kepada 6,780.47 dan Indeks Produk dan Perkhidmatan Perindustrian menguncup 2.51 mata kepada 167.54.Jumlah dagangan di Pasaran Utama berkurangan kepada 2.28 bilion saham bernilai RM1.66 bilion berbanding 2.9 bilion saham bernilai RM3.69 bilion pada Jumaat.Waran pula meningkat kepada 550.98 juta unit bernilai RM86.67 juta daripada 499.27 juta unit bernilai RM77.84 juta sebelumnya.Di Pasaran ACE, jumlah dagangan berkurangan kepada 633.67 juta saham bernilai RM182.64 juta daripada 1.03 bilion saham bernilai RM320.82 juta.Selain itu, kaunter produk dan perkhidmatan pengguna menyumbang sebanyak 475.24 juta saham diniagakan di Pasaran Utama manakala produk dan perkhidmatan perindustrian (488.38 juta); pembinaan (45.28 juta); teknologi (291.39 juta); SPAC (sifar), perkhidmatan kewangan (127.76 juta); hartanah (91.11 juta); perladangan (25.12 juta); REIT (15.94 juta), dana tertutup (5,000); tenaga (22.24 juta); penjagaan kesihatan (194.19 juta); telekomunikasi dan media (196.14 juta); pengangkutan dan logistik (64.49 juta) serta utiliti (46.19 juta). -BERNAMA


Ringgit ditutup mengukuh sedikit berbanding Dolar AS

KUALA LUMPUR, 20 Mac- Ringgit diniagakan dalam julat kecil dan mengukuh berbanding dolar Amerika Syarikat (AS) pada akhir urus niaga hari ini ketika peserta pasaran lebih berhati-hati menjelang mesyuarat Jawatankuasa Pasaran Terbuka Persekutuan AS (FOMC) pada 21-22 Mac ini, kata ahli ekonomi.Ringgit mengukuh sedikit kepada 4.4830/4885 berbanding dolar AS daripada 4.4850/4880 pada Jumaat lalu.Ketua Ekonomi, Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata rata-rata peserta pasaran masih menumpukan hasil mesyuarat FOMC itu walaupun kebimbangan mengenai kemelut perbankan mereda selepas UBS bersetuju membeli saingannya yang bermasalah, Credit Suisse. “Kami berpendapat pasaran berbelah bahagi sama ada Rizab Persekutuan AS (Fed) akan meneruskan pendirian yang cenderung terhadap kenaikan kadar faedah susulan insiden bank yang lumpuh di negara itu.“Namun, perkembangan ini sebaliknya adalah positif untuk ringgit kerana pasaran niaga hadapan dana Fed telah menerima pengurangan kadar pada separuh kedua 2023.“Oleh itu, ringgit agak bertahan buat masa ini,” katanya kepada Bernama. Sementara itu, Pengarah Urusan SPI Asset Management Stephen Innes berkata penurunan hasil benar adalah baik untuk mata wang negara sedang pesat membangun dengan pertukaran asing Asia (forex) seperti yang berlaku sebelum ini, menjadi penerima manfaat terbesar.“Penyusutan hasil itu kekal menjadi tarikan bagi mata wang negara sedang pesat membangun, terutama ringgit yang mempunyai kaitan kuat dengan penggunaan domestik China yang positif,” katanya.Dalam pada itu, ringgit diniagakan rendah berbanding kumpulan mata wang utama lain.

Unit tempatan itu susut berbanding yen Jepun kepada 3.4177/4224 daripada 3.3679/3704 sebelum ini, rendah berbanding pound Britain kepada 5.4657/4724 daripada 5.4390/4426 dan turun berbanding euro kepada 4.7843/7901 daripada 4.7743/7775.Ringgit juga diniagakan rendah berbanding mata wang Asean iaitu susut berbanding baht Thailand kepada 13.1408/1631 daripada 13.0987/1151 pada Jumaat lepas.Ia juga rendah berbanding dolar Singapura kepada 3.3408/3454 daripada 3.3393/3418 dan turun berbanding peso Filipina kepada 8.20/8.21 daripada 8.19/8.20 sebelumnya.Bagaimanapun, ringgit diniagakan lebih tinggi berbanding rupiah Indonesia pada 291.80/292.30 daripada 292.20/292.60 pada Jumaat lepas. -BERNAMA


Ringgit meningkat berbanding dolar pada sesi awal dagangan

KUALA LUMPUR, 20 Mac- Nilai ringgit terus meningkat dan dibuka lebih tinggi berbanding dolar AS pada sesi awal dagangan pagi ini.Prestasi yang baik ini didorong oleh langkah pelabur mendapatkan semula mata wang sedang pesat membangun tatkala krisis perbankan global semakin reda selain menjelang keputusan mengenai kadar faedah AS pada pertengahan minggu, kata peniaga.Pada pukul 9.15 pagi, mata wang tempatan menambah nilai kepada 4.4680/4730 berbanding dolar AS daripada kadar penutup Jumaat pada 4.4850/4880.Menurut Kenanga Research, untuk tinjauan minggu ini, beberapa data akan dikeluarkan di pasaran domestik termasuk perangkaan perdagangan luar dan laporan harga pengguna bagi bulan Februari pada Jumaat ini.“Selain itu, tumpuan utama minggu ini adalah keputusan mesyuarat Jawatankuasa Pasaran Terbuka Persekutuan (FOMC) AS yang akan diadakan pada Selasa dan Rabu,” katanya.Sementara itu, mata wang tempatan didagangkan kebanyakannya lebih rendah berbanding sekumpulan mata wang utama.Nilai ringgit lebih tinggi berbanding euro kepada 4.7741/7794 daripada 4.7743/7775 tetapi menyusut nilai berbanding yen Jepun kepada 3.3690/3733 daripada 3.3679/3704 pada penutup Jumaat dan lemah berbanding pound Britain kepada 5.4465/4526 daripada 5.4390/4426 sebelumnya.

Berbanding mata wang Asean yang lain pula, ringgit diniagakan kebanyakannya lebih tinggi.Mata wang tempatan itu meningkat berbanding rupiah Indonesia kepada 291.10/291.60 daripada 292.20/292.60 pada Jumaat dan mengukuh berbanding dolar Singapura kepada 3.3346/3388 daripada 3.3393/3418.Ringgit menyusut nilai berbanding baht Thailand kepada 13.1350/1559 daripada 13.0987/1151 minggu lepas dan meningkat berbanding peso Filipina pada 8.18/8.19 berbanding 8.19/8.20 sebelumnya. -BERNAMA


Niaga hadapan FBM KLCI dibuka rendah pada sesi awal dagangan

KUALA LUMPUR, 20 Mac - Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives diniagakan secara amnya lebih rendah pagi ini, sejajar dengan prestasi lemah pasaran tunai.Pada 9.50 pagi, Mac 2023 susut 14.5 mata kepada 1,397.5, April 2023 turun 14.0 mata menjadi 1,400.0, Jun 2023 menguncup 16.0 mata kepada 1,399.5 manakala September 2023 turun 13.5 mata kepada 1,391.0.Jumlah dagangan dan kepentingan terbuka masing-masing merekodkan 2,270 lot dan 36,590 kontrak.

Selepas 50 minit dagangan, penanda aras FBM KLCI turun 10.59 mata kepada 1,401.14 daripada 1,411.73 pada penutup Jumaat.


Bursa Malaysia dibuka rendah pada sesi awal dagangan

KUALA LUMPUR, 20 Mac- Bursa Malaysia diniaga rendah pada sesi awal dagangan Isnin di tengah-tengah sentimen pasaran yang tidak menentu ekoran kebimbangan mengenai krisis perbankan AS dan Credit Suisse.Pada pukul 9.25 pagi, indeks penanda aras FBM KLCI turun 9.83 mata atau 0.70 peratus kepada 1,401.90 daripada 1,411.73 pada penutupan urus niaga Jumaat.Pasaran dibuka pagi ini pada paras 1,411.73, lemah sebanyak 3.55 mata.Pergerakan harga di pasaran secara keseluruhan menyaksikan kaunter rugi mengatasi kaunter untung 299 berbalas 169 manakala 249 kaunter tidak berubah, 1,545 tidak diniagakan dan 16 yang lain digantung.Jumlah dagangan adalah sebanyak 536.08 juta unit bernilai RM206.08 juta.Malacca Securities Sdn Bhd menjangka bursa tempatan akan kekal tenang selepas pengumuman UBS akan mengambil alih Credit Suisse, walaupun ketidaktentuan mungkin berterusan berikutan penurunan Wall Street pada Jumaat lepas berikutan kebimbangan yang berlarutan mengenai kegawatan perbankan AS dan krisis Credit Suisse."Sementara itu, peniaga akan memantau keputusan kadar faedah Rizab Persekutuan AS (Fed) minggu ini," kata firma pembrokeran itu dalam nota penyelidikan hari ini.

Ia menambah kaunter berkaitan emas mungkin meraih momentum kerana kegawatan yang melanda sektor perbankan AS mendorong minat terhadap emas."Sektor defensif lain seperti telekomunikasi, keperluan pengguna dan sektor penjagaan kesihatan juga dijangka menyerlah," katanya.Saham wajaran tinggi Bursa Malaysia - IHH Healthcare menokok tiga sen kepada RM5.85, CelcomDigi tidak berubah pada RM4.05 dan Maybank turun dua sen menjadi RM8.36.Public Bank susut satu sen kepada RM3.96, Petronas Chemicals lemah 24 sen kepada RM6.99, CIMB turun lima sen kepada RM5.17 dan TNB kerugian lapan sen kepada RM9.47.Antara saham aktif, Green Packet dan Jade Marvel masing-masing meningkat 1.5 sen kepada 6.5 sen dan 31.5 sen.Minda Global dan BSL Corp, kedua-duanya tidak berubah pada 14.5 sen dan empat sen, manakala Top Glove turun 1.5 sen kepada 90 sen dan Zen Tech susut setengah sen kepada 2.5 sen.Di papan indeks, Indeks FBM Emas berkurangan sebanyak 60.85 mata kepada 10,275.55, Indeks FBMT 100 menguncup 60.24 mata kepada 9,968.64 dan Indeks FBM Emas Syariah turun 64.23 mata kepada 10,603.01.Indeks FBM 70 merosot 40.51 mata kepada 13,325.14, tetapi Indeks FBM ACE menokok 27.82 mata kepada 5,276.76.Mengikut sektor, Indeks Perkhidmatan Kewangan susut 65.74 mata kepada 15,473.97, Indeks Perladangan turun 62.71 mata kepada 6,809.61, Indeks Tenaga lemah 8.64 mata kepada 814.22 dan Indeks Produk dan Perkhidmatan Perindustrian susut 1.74 mata kepada 168.31. -BERNAMA


Kadar jangka pendek kekal stabil hari ini

KUALA LUMPUR, 20 Mac - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM47.95 bilion dalam sistem konvensional dan RM23.66 bilion dalam dana Islam.Hari ini, bank pusat akan menjalankan dua tender pasaran wang konvensional melibatkan RM500 juta setiap satu selama tujuh dan 31 hari.Ia juga akan mengendalikan dua tender Qard terdiri daripada RM1.3 bilion bagi jangka masa tujuh hari dan RM200 juta selama 14 hari, serta tender repo berbalik RM1.7 bilion bertempoh 31 hari.

Selain itu, BNM telah mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada 4.00 petang, BNM akan menawarkan sehingga RM47.7 bilion untuk tender semalaman konvensional dan RM21.2 bilion bagi tender semalaman Murabahah. - BERNAMA


Misi ke Korea Selatan raih nilai pelaburan berpotensi RM24 bilion

KUALA LUMPUR,19 Mac- RM24 bilion nilai pelaburan berpotensi berjaya diraih Misi Perdagangan dan Pelaburan ke Korea Selatan.Kementerian Perdagangan Antarabangsa dan Industri (MITI) menerusi kenyataan memaklumkan, misi yang berlangsung dari 14 hingga 17 Mac itu turut mencatatkan RM4.24 bilion potensi eksport produk dan perkhidmatan.Misi berkenaan merupakan usaha berterusan dalam menarik pelaburan berkualiti dan meningkatkan penyertaan syarikat tempatan dalam rantaian bekalan global yang bernilai tinggi.

(Tengku Zafrul (empat dari kiri) mengetuai Misi Perdagangan dan Pelaburan keKorea Selatan baru-baru ini/Foto FB Ministry of International Trade and Industry, Malaysia)

Syarikat di negara itu menunjukkan minat yang tinggi terhadap Malaysia, yang merupakan pemangkin utama dalam mengembangkan hubungan perdagangan dan pelaburan, khususnya dalam bidang teknologi hijau dan mampan.Projek pelaburan baharu yang dibincangkan semasa misi berlangsung melibatkan Samsung Engineering, Lotte Fine Chemicals, Hyundai, COWAY dan konsortium syarikat Korea.Delegasi Malaysia diketuai Tengku Datuk Seri Zafrul Tengku Abdul Aziz turut mengadakan pertemuan dengan rakan sejawatannya, Dukgeun Ahn.Antara fokus perbincangan, penyambungan semula rundingan perjanjian perdagangan bebas antara kedua-dua negara dan pembentukan Dialog Kerjasama Menteri Perdagangan. Selain itu, potensi kerjasama dalam pelbagai bidang di bawah platform Rangka Kerja Ekonomi Indo Pasifik (IPEF) dan Perkongsian Ekonomi Komprehensif Serantau (RCEP).


MARA perkenal 12 pengusaha tempat peranginan di bawah program GTG-PURE

KUALA LUMPUR, 18 Mac- Majlis Amanah Rakyat (Mara) memperkenalkan 12 pengusaha resort atau tempat peranginan di bawah program Gate to Global - Pembangunan Usahawan Resort (GTG-PURE).pada pameran Persatuan Ejen-Ejen Pelancongan dan Pengembaraan Malaysia (MATTA).Pengerusinya, Datuk Dr Asyraf Wajdi Dusuki dalam kenyataan hari ini berkata pameran itu ialah platform terbaik untuk mengetengahkan dan meluaskan rangkaian promosi bagi tarikan destinasi pelancongan yang ditawarkan oleh pengusaha resort di bawah program GTG-PURE.“Program GTG-PURE yang sebelum ini dilaksanakan pada 2019 memberi tumpuan untuk membangun dan memperkasakan usahawan hotel, resort, chalet dan rumah inap supaya lebih berdaya saing dalam industri pelancongan negara,” katanya.Sehingga kini, program GTG-PURE telah membangunkan 184 usahawan yang akan merancakkan industri pelancongan negara.Jelasnya, penyertaan kali pertama Mara dalam pameran MATTA antara lain turut menyokong kepada pemulihan semula sektor pelancongan negara yang terjejas semasa pandemik di samping meningkatkan jualan dan mewujudkan jaringan perniagaan usahawan dalam industri pelancongan.Asyraf Wajdi hari ini hadir ke pameran itu yang berlangsung hingga esok (19 Mac) di Pusat Pameran dan Perdagangan Antarabangsa Malaysia (MITEC) untuk bertemu dengan usahawan berkaitan.

(Datuk Dr Asyraf Wajdi Dusuki hadir ke pameran MATTA di MITEC, ibu negara/ FB Majlis Amanah Rakyat)

Beliau turut menyaksikan majlis pertukaran Sijil Kerjasama antara MAGADH Travel & Tours Pvt. Ltd. New Delhi, India, dengan enam usahawan PURE iaitu TY Hotel, Warisan Pahlawan Resort, Forest Paradise Inn, Glamping Park Travel and Tour Sdn Bhd, Pangkor Village Beach Resort (Perak) dan Kulapuan Resort (Sabah).Kerjasama ini dijangka meraih potensi jualan bernilai RM7.2 juta melalui penganjuran majlis perkahwinan dan majlis korporat, pakej percutian serta pelancongan yang ditawarkan oleh usahawan GTG-PURE, katanya.


Niaga hadapan KLIBOR diunjur kekal lengang minggu depan

KUALA LUMPUR, 18 Mac- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives dijangka kekal lengang pada minggu depan.Malah, kontrak-kontrak tersebut tidak diniagakan sepanjang minggu ini dengan jumlah dagangan dan kepentingan terbuka kekal sifar.Kontrak April 2023, Mei 2023, Jun 2023 dan September 2023 semuanya ditetapkan pada 97.23.Dalam pada itu, asas KLIBOR tiga bulan berada pada 3.62 sepanjang minggu urus niaga. - BERNAMA


Khazanah lancar 'Future Malaysia Programme' bagi menyokong  ekosistem pemula tempatan

KUALA LUMPUR, 18 Mac- Khazanah Nasional Bhd melancarkan ‘Future Malaysia Programme’ iaitu inisiatif bagi menyokong ekosistem syarikat pemula tempatan termasuk usahawan,  syarikat pemula, modal teroka dan program usaha niaga korporat melalui usaha sama dengan rakan kongsi domestik dan antarabangsa.Khazanah dalam kenyataan memaklumkan, program tersebut berada di bawah mandat Dana Impaknya yang merupakan komitmen RM6 bilion bagi tempoh lima tahun. Dana Impak adalah tonggak utama di bawah strategi Khazanah untuk Memajukan Malaysia (Advancing Malaysia) bagi pelaburan dalam enam tema untuk menangani isu dan cabaran yang dihadapi negara termasuk masyarakat digital dan hab teknologi, kesihatan berkualiti dan pendidikan untuk semua, pekerjaan baik dan mobiliti sosial, jaminan makanan dan tenaga, membina ketahanan iklim dan persaingan di pasaran global.Pengarah Urusan Khazanah, Datuk Amirul Feisal Wan Zahir berkata ekosistem pemula merupakan sumber utama bidang keusahawanan, pekerjaan, inovasi dan pelaburan untuk negara.“Pelbagai potensi penyelesaian bagi menangani cabaran yang dikenal pasti di bawah tema Dana Impak ditemui dalam kalangan syarikat peringkat awal, yang memerlukan suntikan modal berisiko pada peringkat berbeza sepanjang usaha sama, untuk memperkembangkan inovasi dan perniagaan,” katanya.

(Pengarah Urusan Khazanah, Datuk Amirul Feisal Wan Zahir/ BERNAMA)

Future Malaysia Programme menyasarkan pelaburan awal kira-kira RM180 juta melalui kerjasama dengan pengurus modal teroka tempatan dan antarabangsa terkemuka serta program usaha sama korporat yang berpusat di Malaysia.“Selaras dengan usaha ini, Khazanah berbesar hati mengumumkan perkongsian dengan dana modal teroka - Gobi Partners, pengurus modal teroka pan-Asia, dan 500 Global, pengurus modal teroka antarabangsa.“Kedua-duanya merupakan antara pengurus modal teroka paling aktif dengan rekod prestasi pelaburan yang meluas dan kepakaran untuk penciptaan nilai di Malaysia,” kata Amirul.


Bursa Malaysia dijangka diniagakan berhati-hati minggu depan

KUALA LUMPUR, 18 Mac- Bursa Malaysia diunjur diniagakan berhati-hati minggu depan namun penilaian menarik beberapa saham di bursa tempatan dijangka menarik pembeli yang membeli saham berharga rendah, kata seorang penganalisis. Naib presiden penyelidikan ekuiti Rakuten Trade Sdn Bhd Thong Pak Leng berkata indeks utama FBM KLCI kekal dalam kedudukan terlebih jual pada tahap sekarang. "Oleh itu, kami menjangkakan FBM KLCI diniagakan dalam jajaran lebih meluas minggu depan dengan paras sokongan segera pada 1,410 dan paras ketahanan pada 1,460. "Dari segi teknikal, sokongan segera dijangka dilihat pada 1,400 diikuti 1,370 manakala paras ketahanan pada 1,420," katanya kepada Bernama. Penganalisis kanan Malacca Securities Sdn Bhd Kenneth Leong berkata para pelabur akan memantau rapat keputusan kadar faedah Amerika Syarikat (AS) pada 23 Mac depan.Menurutnya, konsensus pasaran semasa menunjukkan kemungkinan akan berlaku kenaikan kadar 25 mata asas lagi. "Kami menjangka aktiviti dagangan juga mereda ketika kita menghampiri bulan Ramadan.“Dengan indeks utama kembali menuju ke paras melepasi 1,400, kami menjangkakan keadaan yang stabil selepas mengharungi dua minggu yang tidak menentu,” katanya. Bursa Malaysia mengalami dagangan tidak menentu sepanjang minggu yang baru berakhir ini berikutan sentimen lemah daripada Wall Street ekoran kebimbangan akan kemungkinan krisis perbankan global susulan kegagalan Silicon Valley Bank (SVB) dan Signature Bank serta krisis yang dialami Credit Suisse Group AG dan First Republic Bank.Bagaimanapun, FBM KLCI mencatatkan kenaikan kukuh pada Jumaat, seiring dengan lantunan semula di Wall Street selepas bank-bank utama AS berjanji untuk menyuntik AS$30 bilion dalam mudah tunai bagi menyelamatkan First Republic Bank. Bagi asas Jumaat ke Jumaat, FBM KLCI turun 21.35 mata untuk ditutup kepada 1411.73 daripada paras 1,433.08 pada minggu sebelumnya.Di papan indeks, Indeks FBM Emas turun 113.61 mata kepada 10,336.40, Indeks FBMT 100 jatuh 102.61 mata kepada 10,028.88 dan Indeks FBM Emas Shariah berkurangan 5.73 mata kepada 10,667.24.Indeks FBM ACE susut 78.85 mata kepada 5,248.94.Bagaimanapun, Indeks FBM 70 meningkat 72.76 mata kepada 13,365.65.

Mengikut sektor, Indeks Perkhidmatan Kewangan turun 425.27 mata kepada 15,539.71, Indeks Tenaga susut 34.39 mata kepada 822.86, dan Indeks Produk dan Perkhidmatan Perindustrian berkurangan 2.88 mata kepada 170.05.Indeks Perladangan meningkat 109.55 mata kepada 6,872.32.Jumlah dagangan mingguan menokok kepada 17.96 bilion unit bernilai RM13.30 bilion berbanding 14,02 bilion unit bernilai RM9.72 bilion pada minggu sebelumnya.Jumlah dagangan Pasaran Utama menambah kepada 11.57 bilion saham bernilai RM11.13 bilion daripada 9.24 bilion saham bernilai RM8.16 bilion.Jumlah dagangan waran naik kepada 2.26 bilion unit bernilai RM363.11 juta daripada 1.76 bilion unit bernilai RM303.70 juta.Jumlah dagangan Pasaran ACE meningkat kepada 4.13 bilion saham bernilai RM1.80 bilion daripada 3.00 bilion saham bernilai RM1.24 bilion. -BERNAMA


Niaga hadapan emas dijangka terus meningkat minggu depan

KUALA LUMPUR, 18 Mac- Niaga hadapan emas di Bursa Malaysia Derivatives dijangka meneruskan aliran meningkatnya minggu depan susulan kebimbangan terhadap sistem perbankan global ketika ini, kata seorang penganalisis. Pengarah urusan SPI Asset Management Stephen Innes berkata harga emas masih menerima sokongan sebagai aset selamat selepas krisis yang melanda beberapa bank utama di seluruh dunia. “Harga emas kekal kukuh bagi tempoh beberapa minggu selepas peristiwa berisiko besar, jadi saya fikir emas akan terus mendapat sokongan pada minggu depan. “Bagaimanapun, trend itu boleh berubah sekiranya Rizab Persekutuan Amerika Syarikat menaikkan kadar faedah sebanyak 50 mata asas dalam mesyuaratnya pada minggu depan,” katanya kepada Bernama.Bagi minggu yang baru berakhir ini, niaga hadapan emas tempatan diniagakan kebanyakannya tinggi dengan sejumlah 376 lot direkodkan sepanjang minggu.

Bagi asas mingguan, kontrak bulan semerta Mac 2023 meningkat kepada AS$1,935.40 setiap troy auns daripada AS$1,838.70 setiap troy auns pada minggu sebelumnya.Sementara itu, kontrak April 2023, Mei 2023, Jun 2023, Ogos 2023 dan Oktober 2023 semuanya ditutup tinggi pada AS$1,942.00 setiap troy auns daripada AS$1,846.90 setiap troy auns.Harga emas fizikal berada pada AS$1,922.75 setiap troy auns seperti yang diterbitkan oleh London Bullion Market Association pada 16 Mac. -BERNAMA


Niaga hadapan MSM dijangka diniagakan tinggi minggu depan

KUALA LUMPUR, 18 Mac- Kontrak niaga hadapan minyak sawit mentah (MSM) di Bursa Malaysia Derivatives dijangka diniagakan tinggi minggu depan, dalam jajaran RM3,800 hingga RM4,100.Peniaga minyak sawit David Ng memberi tahu Bernama, momentum meningkat itu disebabkan terutamanya prestasi eksport kukuh dan prospek satu bulan lagi stok rendah. Sementara itu, ketua penyelidik komoditi Sunvin Group yang berpangkalan di Mumbai, Anilkumar Bagani berkata tanaman di Asia dijangka berdepan dengan cuaca panas dan kering susulan jangkaan pola cuaca El Nino pada pertengahan kedua tahun ini yang boleh menjejaskan bekalan serta meningkatkan kebimbangan berlakunya inflasi makanan.Di Asia Tenggara, katanya, hujan sedikit di bawah normal dijangkakan berlaku pada bulan Jun-Ogos, walaupun rantau ini mempunyai kelembapan tanah yang mencukupi selepas hujan lebat dalam beberapa bulan kebelakangan ini. “Cuaca kering di Asia Tenggara akan mengambil sedikit masa untuk memberi impak kepada pengeluaran minyak sawit dan beras,” katanya.Pada Isnin (13 Mac) penyelidik kargo Societe Generale de Surveillance melaporkan eksport produk minyak sawit Malaysia bagi tempoh 1-10 Mac meningkat 50.8 peratus kepada 487,530 tan metrik daripada 323,280 tan metrik semasa tempoh 1-10 Februari.Bagi minggu yang baru berakhir ini, minyak sawit diniagakan kebanyakannya rendah disebabkan oleh harga lemah di pasaran minyak soya berikutan tekanan daripada kegagalan bank Amerika Syarikat, Silicon Valley Bank, dan harga minyak sawit rendah.Bagi asas mingguan, bulan semerta baharu April 2023 turun sebanyak RM94 kepada RM4,071, Mei 2023 jatuh sebanyak RM106 kepada RM3,987 setan metrik dan Jun 2023 turun RM140 kepada RM3,920 setan metrik.

Sementara itu, kontrak Julai 2023 turun RM148 kepada RM3,871 setan metrik dan Ogos 2023 susut sebanyak RM147 kepada RM3,833 setan metrik manakala bulan jauh baharu September 2023 berada pada RM3,804 setan metrik.Jumlah dagangan mingguan meningkat kepada 359,498 lot daripada 246,680 lot manakala kepentingan terbuka naik kepada 180,023 kontrak daripada 170,198 kontrak.Harga MSM fizikal bagi Mac Selatan turun RM50 kepada RM4,200 setan metrik. -BERNAMA


Ringgit dijangka diniagakan berhati-hati berbanding dolar

KUALA LUMPUR, 18 Mac- Ringgit dijangka menyaksikan dagangan lebih berhati-hati namun cenderung mengukuh berbanding dolar Amerika Syarikat (AS) minggu depan, menjelang keputusan Rizab Persekutuan AS (Fed) berkaitan dasar monetari.Ketua Ekonomi Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata pasaran dijangka terus bertahan dalam tempoh menjelang mesyuarat Jawatankuasa Pasaran Terbuka Persekutuan (FOMC) AS pada minggu depan.Beliau berkata susulan tindakan Bank Pusat Eropah (ECB) menaikkan kadar faedah sebanyak 50 mata asas pada minggu ini, dinamik sama juga boleh dijangkakan daripada pihak FOMC.“Kita boleh menjangkakan kenaikan sebanyak 25 mata asas. Namun, lebih daripada itu, bergantung kepada naratif Fed yang berkemungkinan boleh menjurus kepada peningkatan ringgit.“Bagaimanapun, keadaan pasaran masih lancar yang boleh menimbulkan mod mengelak risiko. Jika itu berlaku, ini hanya meningkatkan dolar AS," katanya kepada Bernama.Mohd Afzanizam berkata perbandingan dolar AS-ringgit berkemungkinan terarah kepada paras rintangan segera pada 4.4652 minggu depan.Dalam pada itu, ringgit mengakhiri minggu ini dengan lebih mengukuh berbanding dolar AS berikutan kebimbangan mengenai berlakunya krisis perbankan selepas dua bank negara maju itu berdepan masalah.Dari seri perbandingan mingguan, ringgit juga lebih mengukuh berbanding dolar AS pada 4.4850/4880 pada Jumaat daripada 4.5180/5220 dalam minggu sebelumnya.Sementara itu, ringgit diniagakan kebanyakannya rendah berbanding kelompok mata wang utama berbanding minggu sebelum ini.Ia susut berbanding pound Britain pada 5.4390/4426 daripada 5.4148/4196 seminggu sebelumnya dan turun berbanding yen Jepun kepada 3.3679/3704 daripada 3.3038/3070, namun meningkat berbanding euro kepada 4.7743/7775 daripada 4.7823/7865 sebelum ini.Berbanding unit negara-negara Asean, ringgit kebanyakannya diniagakan bercampur-campur.Unit tempatan itu susut berbanding dolar Singapura kepada 3.3393/3418 daripada 3.3316/3351 pada minggu sebelumnya dan rendah berbanding baht Thailand kepada 13.0987/1151 daripada 12.8894/9064Ringgit mengukuh berbanding rupiah Indonesia kepada 292.20/292.60 daripada 292.30/292.80 seminggu sebelumnya dan tidak berubah berbanding peso Filipina pada 8.19/8.20.- BERNAMA


Kadar jangka pendek ditutup stabil

KUALA LUMPUR, 17 Mac - Kadar antara bank jangka pendek ditutup stabil pada Rabu susulan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional turun kepada RM47.60 bilion daripada RM52.52 bilion pada sebelah pagi manakala mudah tunai dana Islam merosot kepada RM21.14 bilion daripada RM24.22 bilion.Terdahulu, bank pusat menawarkan empat tender pasaran wang konvensional, dua tender Qard dan satu tender repo berbalik.

Ia juga mengumumkan ketersediaan kemudahan repo berbalik, perjanjian jual dan beli semula serta Komoditi Murabahah Bercagar untuk tempoh satu hingga tiga bulan.Pada 4 petang, BNM menawarkan satu tender pasaran wang konvensional bernilai RM47.6 bilion dan satu tender pasaran wang Murabahah RM21.1 bilion, kedua-dua bagi wang tiga hari.Kadar Semalaman Islam Malaysia (MYOR-i) berada pada 2.72 peratus setakat 16 Mac 2023. -BERNAMA


Institusi perbankan negara kukuh, tampan ketidaktentuan luaran

KUALA LUMPUR, 17 Mac- Institusi perbankan di negara ini mempunyai daya tahan kukuh untuk menampan ketidaktentuan luaran khususnya berkaitan krisis perbankan di Amerika Syarikat dan Eropah.Menurut Ketua Penyelidik Rakuten Trade Sdn Bhd, Kenny Lee, bank tempatan mempunyai permodalan yang kukuh disokong pendekatan lebih konservatif."Bank tempatan daripada trauma yang berlaku di Amerika Syarikat. Bank tempatan juga lebih konservatif dengan permodalan yang kukuh.Dari segi kelulusan pinjaman, peraturan yang dikenakan amat ketat. Jadi, saya meragui sekiranya bank tempatan akan menerima impak daripada perkembangan di Amerika Syarikat dan Eropah," kata Kenny dalam satu temu bual secara maya, hari ini.Sementara itu, agensi penarafan RAM Rating Services Bhd tidak melihat sebarang impak penarafan terhadap bank tempatan susulan krisis perbankan di Amerika Syarikat.Menurut agensi itu, asas kredit bank kekal teguh dan berdaya tahan bagi berdepan ketidaktentuan dalam pasaran kewangan global.

(Ketua Penyelidik Rakuten Trade Sdn Bhd, Kenny Lee)